Aratuste jaiak, Kanporamartxo eta Etxeramartxo hileon\nMozorro lehiaketa ugari egongo dira gurean Aratusteetan. Aratusteak, eguen lodian hasi, zezeilaren 23an aurten, eta hilaren 28ra arte, Aratuste-martitzenera arte iraungo dabe neguko jairik inportanteenak.\nBarikuan, eskola guztietako umeak desfileak egingo dabez eskolan egindako edo etxetik eroandako mozorroakaz, eta guraso alkarteak jaiak antolatu dabez desfileen ondoren zerbaist jan eta ondo pasetako.\nAstegoiena aprobetxauz, ahalik eta jente gehienak parte hartu dagian barikuan, hilak 24 eta zapatuan, 25, ospatuko ditue karnabalak, Bedian izan ezik. Bedian, tradizinoari eutsiz, Aratuste-martitzenean egiten dabez desfile eta ospakizunak.\nAratusteakaz lotuta, Kanporamartxok eta Etxeramartxok be bizirik diraue Arratian. Kanporamartxo Aratusteen aurreko domekan egiten da. Lagunakaz basotik ibilalditxo baten ostean, zorroztutako makilen puntan txorizoa edo pernila sartu eta sutan erreten da, ogitartean jateko. Etxeramartxo barriz, etxean bertan edo etxe inguruan egiten dan ospakizuna da. Normalean Aratuste-martitzenaren aurreko domekan izaten da. Antxina, baserrietako bizilagunak biltzean ziran, hildako txarriagaz egindako txarrikiak jateko. Izan be, ostean Garizumea hastean zan; hau da, okelea jan barik egoteko denporaldi luzea.\nAreatzako eskolako umeak, barikuan hilak 24, hainbat ekintza egingo ditue eskolan bertan, baita herrirainoko kalejirea. 16:30ean, gurasoak txokolatea bananduko dabe eskolan eta 17:30ean, ludotekan, tailerrak egongo dira. Ordu berean Aretoan Hodei Magoak Ordu magikoa ikuskizuna eskeiniko dau. 19:00etan, V. Frontenis Txapelketako finalak izango dira.\nAKKB kirol eta kultura batzordeak be bere eguna ospatuko dau hilaren 25ean, eta bazkideak mendi ibilaldia, babajana mozorrotuta hotelean, batukadea eta Gaztetxean erromeria antolatu dabe.\nBillaroztarrak Kanporamartxo egingo dabe zezeilaren 19an Guraso Elkarteak antolatuta Lamindaon. 10:00etan urtengo dabe plazatik parte hartzaileak. Eguraldi txarra egiten badau plazan egingo dabe txitxi-burruntzia.\nArtean, zezeilaren 24an ospatuko ditue Aratusteak, batez be umeak. Eskola umeak eskolan mozorrotuko dira eta 15:00etan emonaldia egingo dabe bertan. Arrastian, 16:00etatik 19:00etara jaia ospatuko dabe Ludotekan. Bertan maskarak egin eta arpegia pintetako aukerea izango dabe. Zazpiretan, ipuin kontalaria egongo da ludotekan. Ordu berean, Arteako plazan Arratia Kantuz egongo da eta eurakaz batera kantetako aukerea izango dabe hurreratzen diran guztiak.\nBederatziretan, Igitie Arratiako Baserritar Agroekologikoak antolatuta, bertso-afaria egingo da Herriko Bentan, Arkaitz Estiballesek eta Etxahun Lekuek botako dabez bertsoak eta Igor Menikak jardungo dau gai-jartzaile.\nDomekan, hilak 26, Kanporamartxo egingo dabe arteaztarrak. Txitxi-burruntzia 13:00etan izango da Eleixabeiti auzoko San Migel eleizan.\nEsandako moduan Bedian, tradizinoari eutsiz, herri mailako mozorro desfilea martitzenean izango da, hilak 28, arrastiko seiretan. Ordubete lehenago hasiko da jaia; izan be, izen emoteagaz batera, photocall-a eta karaokea egongo dira. Desfilearen ostean ikuskizuna egingo dabe partaideak eta txokolate beroa bananduko da hurreratzen diranen artean.\nDesfilerako jantziak prestatzeko bezperan umeentzako mozorro eta makilaje tailerrak egongo dira ludotekan.\nDimako eskolako umeak, munduko herrialdeak eta andrak lotutako gaiaren inguruko mozorroak jantziko dabez barikuan. Hurrengo egunean, hilak 25, guraso alkarteak jaia antolatu dau frontoi txikian. 18:15ean batu eta 18:30ean hasiko da umeen mozorro desfilea. Nagusiena barriz, bertaratu ahala izango da. 19:00etan txokolatea eta ondoren disko festa Keimaren animazinoagaz. 20:00etatik 22:00etara pintxo potea egongo da.\nBaltzola jatetxean, Lion Heart rock taldeak kontzertua emongo dau 22:00etatik aurrera.\nBarikuan, umeak eskola barruko ospakizuna egingo dabe frontoian. Ziklo bakotxak antzezpen bat egingo dau. Aurten mozorroa librea da. Ondoren, jaia egongo da eskoletako aterpean 16:45etik aurrera. Ismael Pereiraren eskutik jantza saioa eta txokolatea egongo dira. 20:00etan, talo jana egongo da erdigunean.\nHurrengo egunean jaia goizeko 11:30ean hasiko da Igorren, Kultur Etxeko parkean egongo diran umeentzako jolasakaz. 12:30ean, poteo musikatua, AZ tabernan hasita. Herri bazkaria be egongo da, baba jana, 15:00etan. Arrastiko seiretan erromeria eskoletako aterpean Jokaldi taldeagaz. Erromeria bitartean Mozorro Lehiaketea jokatuko da. Bazkarirako txartelak AZ tabernan erosi leitekez. Igorreko Udalak, Zaztaparrak-ek, Inazio Zubizarreta Guraso Elkarteak, errugbi taldeak eta Gure Esku Dagok antolatu dabez ekintzok.\nHurrengo egunean, hilak 26, 18:30ean, Etxeramartxo egingo dabe Igorreko jubiladuak, Jubiladuen txokoan.\nEguen lodian, hilak 23, hasiko dira Lemoan Aratusteak ospatuten. Izan be, egun horretan 10:00etan, txitxi-burruntzia egingo dabe eskolan, guraso eta ikasleak.\nBarikuan, eskolako mozorro festa egingo dabe kiroldegian 11:30etik aurrera. Festaren gaia musikea izango da.\nZapatuan, hilak 25, Inauteri jaia herrian izango da. Txikerrenentzat, 17:00etatik 20:00etara kiroldegian, puzgarriak, jokoak, photomatoi gunea, txokolatea, musikea eta jantza egiteko aukerea egongo da beste ekintza askoren artean. Nagusien txandea zazpiretatik aurrera izango da; Jai Batzordeak antolatuta, poteo musikatua egongo da-eta, Eingo Kantan eta Dantzan taldeagaz, 19:00etan Alkartetxetik abiatuta. Atzenik, Harriketarrak Gazte Asanbladeak antolatuta, Zirkinik bez taldeagaz erromeria egongo da Karabie Gaztetxean gaueko 23:00etatik aurrera.\nZeanuriko eskoleak, guraso alkarteak eta ludotekeak, zirkua gaitzat hartutako jaia antolatu dabe, zirkuetako animalien egoerea salatuteko eta animaliak libre izan behar dirala aldarrikatzeko. Barikuan, hilak 24, eskolatik frontoira joango dira "kale-zirkua" eginez. Umeak zirkuaren atzean dagozan lanbideak antzeztuko dabez: malabaristak, sarrerea kobretan dabezanak zein garbitzaileak, berbarako. Gurasoak be hartuko dabe parte eta guraso alkarteak txokolatea, bizkotxoak eta frutea ipiniko dau. 16:30etik aurrera jaia guraso alkartearen eskutik izango da, eta 18:00etatik aurrera ludotekeak antolatutakoa.\nHurrengo egunerako, Tor Magoagaz, magiaz betetako poteoa antolatu dabe Zeanurin 19:00etan. Ondoren, 21:30etik aurrera, dj-a edo karaokea egongo da frontoiko tabernan.\nKanporamartxo be ospatuko dabe Zeanurin, hilaren 19an, Joko Alaik antolatuta. Ibilaldia, plazatik 10:00etan urten, eta Ortuzar, Azkarra eta San Justotik San Juanera izango da. Han egingo dabe txitxi-burruntzia. Horretarako egurra eta edabea antolakuntzak ipiniko dau.\nZubialde Eskolako umeak be barikuan ospatuko dabe jaia. Gurasoentzako ipuin musikala antzeztuko dabe eskolako gimnasioan eta gero, guraso alkarteak jaia antolatu dau.\nZeberion, Gaztelekuan izango da Inauteri Festa. Bezperan, festarako prestaketa lanak egingo ditue eta zapatuan, hilak 25, jaia. Arrastiko 17:00etatik aurrera, musikea, ekintzak tailerrak eta gazteak antolatutako kopautxoa egongo da.


Hoi Denk Zirkue! - Maialen Etxaniz - Uztarria (Azpeitia)\nHoi Denk Zirkue!\n2019ko urt. 10a, 10:24\nBa omen zen behin, leku magiko bat. Kondairak zioen, han elkartzen zirenek sudur gorriak janzten zituztela egunero; leku hartan desioak pizten eta ametsak puzten zirela zioten. Aztiek eta lamiek hauts magikoak zabaldu omen zituzten bertan, eta zeruraino iristen omen ziren nahi izatekotan. Han sartuz gero edozer izateko aukera zegoela zioen kondairak: ametsen akrobata, herensuge, mago, kontortsionista, ilusionista, pailazo nahiz pirata. Egun batean, ordea, ipuin kontalari misteriotsu batek esan zuen kondaira hura ez zela kondaira hutsa.\nEgongo da istorioa tontakeria hutsa dela pentsatzen duenik, baita pentsatu eta lau haizetara zabalduko duenik ere. Baina norberak ikusiko du zer sinisten duen edo nori sinisten dion. Kasu honetan, neure begiekin ikusitakoa sinisten dut nik. Eta ikusi ditut aztiak eta lamiak ustezko edo irudimenezko leku magiko horren aldameneko tabernan irina eskatzen, ondoren Gaztetxeko zerura iritsi ahal izateko. Leku horretan pertsona bat ostruka bihurtzen ikusi dut, Gaztetxekoak zirikatzera joaten zen ume bihurri bat mago bilakatzen eta pailazo izan nahi zuen gazte bat bere ametsa egi bihurtzen. Noski, imajinatzen dut astegunetan bertara joaten direnek ez dutela sudur gorria jantziko egunero, eta normala. Horretarako dago ba panorama...\nSudur gorririk jantzi gabe egin dute lan Xantik, Iagok eta Ekainek, eta nabarmentzekoa da egindakoa. Txalotzekoa. Mundiala duela astebete eskainitako emanaldia. Beren eskuekin, buruekin, sormen gaitasunarekin nahiz sartutako lan ordu guztiekin erakutsi dute nahi dutena egiteko gai izan direla. Erakutsi dute luxuzko areto erraldoi eta erosoetatik urrun badaudela desioak pizten eta ametsak puzten laguntzen duten lekuak. Hirukote, jarraitu txikitik horrelako gauzak egiten, zuen ilusioak zukutzen, esperientzietatik ikasten eta sortutakoa herritarrekin elkarbanatzen.\nJakinekoa da pailazo ugari dagoela bazterretan. Zirko batzuk ere ikusten dira kalean. Hori bai, zirkorik kuttunena bat eta bakarra: Hoi Denk Zirkue!\nGaztetxean elkartutako lagunak txunditu ditu Hoi Denk Zirkue! ikuskizunak (Argazki galeria: 31)\nBazen behin, Hoi Denk Zirkue! Azpeitiko Gaztetxie


Yealink UVC20, telelana egiteko lagun ona [Iritzia] | Gadget berriak\nYealink UVC20, telelana egiteko lagun ona [Iritzia]\nMiguel Hernández | 08/06/2021 10:00 | Eguneratu da 29/05/2021 13:57 | Gadgets, General, Reviews\nTelelana iritsi da eta badirudi gelditzen dela. Gero eta konferentzia, aurkezpen edo bilera gehiago egiten ditugu telematikoki Teams, Skype, Zoom edo merkatuan eskuragarri dagoen edozein alternatibaren bidez. Hala ere, momentu hauetan konturatu gara agian zure ordenagailuko webcam eta mikrofonoa ez zirela hain onak ...\nBeharrezkoa da gure kameraren eta mikrofonoaren errendimendua hobetzea emaitza onak lortu nahi baditugu, eta horretarako irtenbide adimendunak ditugu. Yealink-en UVC20 webcam-a sakon aztertzen dugu, zure Microsoft Teams bileretarako eta askoz gehiago lagun ezin hobea.\n3 Erabili esperientzia\nKasu honetan, ontziak, errealitatea da produktua ondo lortuta dagoela. Ia osorik plastikoz egina, beira / metakrilato estaldura daukagu aurrealdean zehar eta horrek nahiko kutsu bikaina ematen dio. Aurreko zatian sentsoreak protagonismo osoa du mikrofonoaren zuloa eskuinaldean eta ezkerrean gailuaren egoeraren LED adierazlea dagoen bitartean. Lenteak ixteko sistema guztiz mekanikoarekin jarraitzen dugu, pribatutasuna lortzeko aukera emango diguna.\nNeurriak: 100mm x 43mm x 41mm\nBere aldetik, kamera hau sistema ia unibertsala bihurtzen duen bisagra sistema duen oinarria dugu, monitore eta ordenagailu eramangarri guztientzat guztiz eskuragarri, nahiz eta oinarrian tripodeak egiteko hari unibertsala aprobetxatu edo zuzenean mahai gainean uzteko aukera ematen digun sistema. Alternatiba asko eskaintzen dizkigu, batez ere kontuan hartzen badugu kamera bertikalki zein horizontalki bere burua biratzeko gai dela. Aldakortasuna banderaren arabera webcam honetan mikrofono integratuarekin.\nWebcam batekin gozatuko dugu Yealink UVC20 honekin, 10 zentimetro eta 1,5 metro bitarteko autofokatze-tartea eskaintzen duena. Atzealdean kable bat dugu USB 2.0 2,8 metro gutxi gorabehera ia toki guztietarako. Hala ere, zure sentsorean zentratzeko unea da, eredu bat dugu 5 MP CMOS f / 2.0 irekidurarekin bideo irteera 1080p FHD bereizmenean 30 FPS-ra eskaintzeko gai dena, gehienezko edukiera gisa. Emaitza eraginkorrak lortzeko, fokatze automatikoa du, oso ondo eta dinamikoki funtzionatzen duena, kontrasteak eta distira doitzeko.\nGailua bateragarria izango da Windows eta macOS inolako arazorik gabe. Bere aldetik, mikrofonoa norabide guztikoa da eta gehienez 39 dB-ko SNRa izango du. Erantzunaren maiztasuna, bai, nahiko estua da 100 Hz eta 12 kHz artean, emaitza nahiko kontserbadoreak dira. Gaitasun teknikoetan ez dugu arazorik aurkitu, izan ere, Yealink UVC20-k harrapatu gaituela harrapatu gaituela harrapatu gaituela harrapaketa eremuan argiztapen arazo nabariak izan arren.\nKamerak guztiz konektatu eta erreproduzitzeko sistema du, Horrek esan nahi du ez dugula inolako konfiguraziorik egin beharko erabili aurretik, horretarako deskargatu daitekeen softwarea ere ez izateak frogatzen du. Yealink UVC20 kamera USB ataka bidez konektatu ondoren, audio eta bideo iturrien artean aurkitzen dugu bideo deiak egiten ditugunean. horretarako programa desberdinen bidez. Kasu honetan kamera eta kameraren beraren mikrofonoa bereiz aurkituko ditugu, nahi izanez gero gure mikrofonoak erabiltzeko aukera emanez.\nDuela gutxi kamera erabili dugu iPhone Actualidad-eko lankideen astero Podcasta grabatzeko eta kapsulatutako bideoan ikus dezakezu. Hau da kameraren errendimendu orokorra ikusteko modurik egokiena, baina bai, kasu honetan beste audio iturri bat erabili dugu. Kamerak enfokatze automatiko nahiko azkarra du, eta horrek harritu nau argiztapen baldintza txarretan ere, eta hori da kontuan hartu beharreko puntu garrantzitsuenetako bat, autofokatzeak izateak bere aurrean mugitzeko aukera emango digu, arazorik izan gabe termino hauek.\nKamera ez da oso merkea, eta topatu dudan arazorik handiena Amazonen eskuragarri ez dagoen produktu gisa agertzen da. Lortu dezakezu bezalako webguneetan Zuzendu 89,95 euroko gomendatutako prezioan, Microsoft Teams eta Zoom-entzat ziurtatutako produktua dela kontuan hartuta, ez dirudi askorik denik.\nErrendimendua ezaugarri hauetako produktu batetik espero zenukeena da. Gauza bera gertatzen da oinarriaren aldakortasun izugarriarekin eta bideo dei guztietan zehar fokatze automatikoa modu eraginkorrean garatzearekin, zalantzarik gabe. aurkezpenak hobetu nahi badituzu gomendatu dezakegun produktua.\nArgitaratua: 8 June 2021\nAzken aldaketa: May 29 2021\nKonfigurazioa / Erabilera\nDiseinua eta "prima" sentitzen duten materialak\nOso oinarri polifazetikoa eta erabilerraza\nKameraren eta autofokatzearen emaitza oso ona\nUSB-C egokitzaile bat falta zait\nOso salmenta puntu gutxi Espainian\nArtikuluaren bide osoa: Gadgeten berriak » General » Reviews » Yealink UVC20, telelana egiteko lagun ona [Iritzia]\nTwins ANC, Fresh´n Rebel arrakastaren eredua garatzen du\nHoover H-Purifier 700, aire garbigarri handi honen berrikuspena


Antzuolak eta Aiherrak, elkarrekin geroa eraikitzeko konpromisoa hartuta - Antzuola - Goiena.eus\nAntzuolak eta Aiherrak, elkarrekin geroa eraikitzeko konpromisoa hartuta\nAitziber Aranburuzabala Juldain 2014-11-22 21:52\nUrriaren 25ean Aiherran egin zuten moduan, Antzuolan ospatu dute, gaur, zapatua, bi herrien arteko senidetzearen 30.urteurrena. Arratsaldeko 16.00etan heldu dira Antzuolara Aiherrakoak. Autobusean batzuk eta autoetan beste hainbat; guztira, 70 lagun. Zain zituzten antzuolarrak, udal ordezkariak eta askotariko herritarrak. Besarkada eta agur beroen artean, elkarrekin egin zuten udaletxerako bidea. [ARGAZKIAK]\nOsoko bilkurako aretoko mahaia bi udaletako ordezkariek partekatuta sinatu dute akordioa. Arño Gaztanbide, Aiherrako alkateak, senidetzeak geroa elkarrekin eraikitzeko balioko duela esan zuen. Bide beretik hitzegin zuen Inma Beristainek, Antzuolako alkateak, eta bide batez, aldamenean zuten Udalbiltzako ordezkariari, Mertxe Aizpuruari, horrelako senidetzeak bultzatzeko laguntza eskaini zion. Segidan Aiherrako Beltzuntze elkartekoei Antzuolako bandera oparitu die.\nAiherratik ekarritako gaztainondoa landatu dute gero Buztinzurin. Ondoren, gaztaina erreak dastatu dituzte herriko plazan.\nBorobiltzeko, Gaubeila jaialdia\nOrain 24 urte Aiherran sortu zuten jaialdia Antzuolara ekarriaz borobildu dituzte ospakizunak. Lepo betetako Torresoroan, Pantxo Hirigai eta Kike Amoarrizek umorea lagun, iparraldeko eta hegoaldekoen bizimoduak konparatu dituzte, jendea barrez lehertzen jarrita. Bertsolariek eta Niko Etxart musikariak ere ederto asetu dute publikoa.


Virginia Belategi: “Behatzaile isilak gara” | Cursos de Verano UPV/EHU\nVirginia Belategi: “Behatzaile isilak gara”\nEgunerokotasunerako urratsak eta dinamikak eskoletan erabiltzeko saio teoriko eta praktikoak barne dituen ikastaroko bigarren eguna izan da gaur, komunikatzaile eta psikoterapeuta den Virginia Belategi Azpirik gidatua, “Irakurketa-estrategiak Mindfulness edo arreta osoarekin uztartuta” izenburupean, Miramar Jauregiko UPV/EHUko Uda Ikastaroen baitan.\nIkastaroa, batik bat, irakaskuntzarekin lotura hertsia duen publikoarentzat dago zuzendua; izan ere, Belategik dioen legez, “oso garrantzitsua da ikasleei hobeto irakurtzen irakastea, eta horretarako, ulermena lantzeko eta kontzentratzeko baliabideak eskuratzea”. Hori horrela izaki, ikastaroa erlaxazio-ariketa batekin hasi dute, hain zuzen ere, pentsamenduen behaketarekin: “Pentsamenduak datozenean, zertan pentsatzen ari garen identifikatu behar dugu, eta pentsamendua eta pertsona bi alderdi ezberdin direla bereizi, behatzaile isil moduak baikara” dio Belategik.\nErlaxazioa eta meditazioaren artean bereizketa egin du hizlariak: “Erlaxazioa deskarga modu bat den bezala, meditazioa esfortzu bat da, tentsio erlaxatu bat, gogoa zerbaitetan jartzen baitugu, eta ezer horretan arreta mantentzea eskatzen digu teknikak”. Bereizketa hori ahoan isla daiteke; izan ere, erlaxatzerakoan, ahoa aske uzten da, irekita. Meditatzeak, aldiz, ahoa ixtea eskatzen du.\nIkastaroan zehar, gehienbat, erlaxatzeko ariketak egin dituzte ikasleek, gida bat jarraituz: lehenik eta behin, ongi jesartzea eskatzen da, lasai, bizkarra zuzen, sorbaldak belarriekin lerrokatuta, bekokia aurrerantz eta kokotsa apur bat sartuta. Ondoren, gorputza erlaxatua edukitzea komeni da: mingaina solte utzi, eta bekokia, begiak, matrailak, ipurdia, hankak, oinak eta abar erlaxatu. Eta, azkenik, irudimena landu. Azken fase horretarako, Belategik zenbait istorio kontatu ditu, ikasleek euren buruetan irudi horiek irudika dezaten: “Naturako elementuak erabiltzea komeni da, eta ekintzak baino, irudiak botatzea hobe da. Ondoan, denbora utzi beharra dago besteak esandako hori irudika dezan entzuleak”.\nIrakurketa lantzeko ere zenbait ariketa egiteko aukera izan dute ikastarora bertaratu direnek, eta irakurketa prozesuko hiru fase bereizi ditu hizlariak: irakurri aurreko aldian, helburua zein den argitu behar da eta irakurtzeko prestaketa egin; irakurtzerako orduan, testua goitik behera begiratu, irakurketa sakona egin pasarteka eta paragrafoka azpimarratu: “Azpimarratzen irakatsi behar zaie ikasleei, ulermen prozesuan oso garrantzitsua baita”, argitu du Belategik. Azkenik, irakurri osteko aldian, sintesiak egitearen garrantzia azpimarratu du, eta aholku bat bota du: “Komenigarria da ikasleei gaiari buruz zer pentsatzen duten erantzuteko gonbita egitea”.\nAzken plazak! Pedagogia terapeutikoari buruzko online ikastaroa


Jaurlaritzak kosmetika egin du aurrekontuen bilgarria aldatuz, baina edukia iazko bera da\nEH Bilduk proposamen eraikitzaileak iragarri ditu aurrekontuen proiektuak dituen gabezia estrategikoak zuzentzeko. “Gastu arauak euskal ekonomiaren garapena itotzen du”, ohartarazi du Leire Pinedok.\n| 2019-11-11 12:37:00\nEH Bilduren iritziz, Jaurlaritzak Legebiltzarrari igorri dion 2020ko aurrekontuen proiektuak “aurreko aurrekontuen bide berberari jarraitzen dio eta oinarri bera du”, baina oraingoan “Lakua aurrekontuak beste modu batez janzten saiatu da, benetan direna baino gehiago direla, erakargarriagoak, irudikatu nahian”.\nLeire Pinedok hala esan dio gaur goizean Ogasun sailburuari Legebiltzarrean, aurrekontuen aurkezpenean. EH Bilduko legebiltzarkidearen hitzetan, “Gobernua alferrik saiatu da saltzen aurrekontu hauek arlo batzuetan berritzaileak direla eta aurten apustu sendoa egin dutela genero berdintasunaren alde eta larrialdi klimatikoaren kontra, baina errealitatea oso ezberdina da”. Izan ere, “aurrekontu hauek ez dira iazkoak baino berdeagoak, ez eta feministagoak ere. Pakete bertsua da, bilgarri eta diskurtso politago batean, baina EH Bilduk ez dio begiratuko ez bilgarriari, ez diskurtsoari, benetako edukiari baizik. Kosmetikatik harago joan nahi dugu”.\nHori horrela, Pinedok iragarri du “EH Bilduk proposamen eta neurri paliatiboak jarriko dituela mahai gainean, aurrekontu proiektuak dituen gabezia eta akats estrategikoak eta oinarrizkoak zuzendu eta konpontzeko, bai eta ekonomia, erronka ekologiko, industrial eta soziolaborala hauspotzeko ere”. Azaldu duenez, “Jaurlaritzaren esku egongo da gabezia estrategiko horiek zuzentzeko borondatea izatea eta, hala bada, EH Bildu prest egongo da aurrekontuen onartzea ahalbidetzeko”.\nEAJ-PSEren proiektuaren edukiari dagokionez, legebiltzarkideak ohartarazi du “zorpetzea ez dela erabiltzen jarduera ekonomikoa eta enplegua suspertzeko, ez eta aldaketa klimatikoaren kontrako politikak sustatzeko ere, zor berria –880 milioi euro baino gehiago– zor zaharra amortizatzeko erabiltzen baita”.\nHalaber, Pinedok aurrekontu-egonkortasun markoa bere horretan eta hitzik esan gabe onartzearen ondorioak ekarri ditu gogora. “Europan marko hori ezbaian dago ekonomia suspertzeko politikak egiteko aukera mugatzen duelako, nahiz eta, euskal kasuan bezala, politika horiek ikuspegi fiskal eta finantzario batetik egingarriak izango liratekeen”. Horren haritik, EH Bilduko ordezkariak berretsi du “gastu araua euskal ekonomiaren garapena itotzen ari dela, eta Lakuak berdin jarraituz gero, Madrilek inposatutako arauak hitzik esan gabe betetzen, egoera honek luze joko du”. Alternatibak egon badaude, azpimarratu du: “Finantzen eta aurrekontuen kudeaketan zorrotzak izan gaitezke eta aldi berean ekonomiaren garapena bultzatu eta beharrizan sozialei erantzun, baina horretarako funtsezkoa da tresna guztiak gure esku edukitzea”. Sailburuari esan dionez, “hori bateragarria eta egingarria da, eta, Lakuan nahi izanez gero, bide hori elkarrekin egin dezakegu”,


Kontrolik gabeko sutea gertatu zen atzo gauean Norten enpresa ohian eta suhiltzaileek itzali zuten - Arakaldo - Aiaraldea.eus\nAitor Aspuru Saez 2019-09-06 08:02\nNorten enpresan kalte handiak sortu dituzte lapurrek itxi zutenetik./ Aiaraldea.eus\nKea autobidera heldu zen, eta langile batek suhiltzaileei jakinarazi zien. Ertzaintzak Norten enpresaren ohiko atea bortxatu behar izan zuen sartzeko.\nNorten enpresako orubea eta eraikinak erosi dituen jabe berria -Ekin eraikuntza enpresa, alegia- lanean egon zen atzo han. Beharginek eraiste lanak egin zituzten eta pilatutako zaborra jaso eta erre zuten.\nArakaldoko Udalak azaldu duenez, antza, gauean horietako zabor multzo batean sua berpiztu zen kontrolik gabe, inor ez baitzegoen azpiegituretan.\nSortutako kea autobideraino heldu zen eta hango langile bat suhiltzaileekin harremanetan jarri zen. Ondorioz, larrialdi zerbitzuak lantegi ohira bertaratu ziren eta atea itxita zegoenez, Ertzaintzak sarrera bortxatu zuen sua itzali ahal izateko.\nJabi Asurmendi Arakaldoko alkateak adierazi du Ekin eraikuntza enpresak azaldu duela Bizkaiko Foru Aldundiaren eta Base Gorriaren baimen guztiak zituela. Hala ere, udala ikertzen ari da atzo gertatutakoa argitzeko.


Euskaldunekin lotzen da, baina non eta noiz sortu zen misterioa da oraindik | herria | GAUR8\nTXAPELA, TOPIKOTIK AT\nEuskaldunekin lotzen da, baina non eta noiz sortu zen misterioa da oraindik\nArtilezkoa, arina eta erosoa. Artzain lanetan aritzeko. Gerran borrokatzeko. Kalean ibiltzeko. Euskal Herrian sustraituta dugu txapela, baina ez da hemen sortua. Zumalakarregi Museoak haritik tira egin du «Txapela… noiztik?» erakusketarekin. Bereziki karlistadek sustraitze horretan izan zuten papera aztertu dute, irudi ederrez.\nEuskalduna eta txapela, modu naturalean egiten den lotura. Identitatea, tradizioa eta ohiturak. Aspalditik baino, betidanik pentsa genezake. Bidaiatzen dugunean eta baten bat txapela soinean ikusten dugunean, etxekoa dela pentsatu ohi dugu. Aitonak txapela zeraman, birraitonak ere… Herriko jaiak ospatzeko janzten dugu. Irun zein Hondarribiko alardeetan ezinbesteko elementua da, Tolosako eskopeteroetan bezala. San Tomas Egunean herritarrek plazan zein dantzariek oholtza gainean janzten dute. Pilotariei ere, txapeldun direnei, txapela janzten zaie, handia gainera. Zoriontzeko sinboloa. Autoritate bati zein omendu bati agurrarekin harrera egitean, txapela jaurtitzen dio dantzariak amaieran aitortza gisa. Ertzaintzak gorri kolorekoa bere uniformean du txertatua, Euskal Herriko herri askotako udaltzaingoek bezalaxe. Eta Olentzerok beti soinean darama, beltza.


Aurrera egin txikizkako marketina kudeatzeko sistema batekin Martech Zone\nAurrera egin txikizkako marketina kudeatzeko sistema batekin\nIgandea, maiatzaren 29, 2011 Igandea, urria 4, 2015 Douglas Karr\nTxikizkako establezimendu txikiak zuzentzea lan zaila da, negozioaren jabea negozio negoziatzeaz gain saltzaile eta parte saltzaile izatea eskatzen duena. Duela gutxi Elliot Yeo-ren ohar bat jaso nuen Aurrera, merkataritza txikiei negozioa zuzentzen eta hobetzen laguntzeko diseinatutako software aplikazioa.\nSistemak zure salmentari eta marketinari buruzko xehetasunak dituenean, gomendio adimendunak ematen ditu:\nGainera, sistemak publizitate kudeaketa sistema zehatza du zure marketin ahaleginari buruzko iritzia emateko.\nThrive-ren indarra da zure negozioaren jarduerari buruzko informazio izugarria eskaintzen duela. Gustatuko litzaidake sistemak ere monitorizatzea tokiko bilaketa emaitzak, jarraipen soziala eta integratzeko bitartekoa mugikorreko eta posta elektronikoko marketina negozioaren barruan. Saltzaile txikien jarduera hainbeste negozio errepikatzen eta saltzeko aukeren bidez sortzen da. Zure mezulariei mezu elektroniko bat edo testu mezu bat bidaltzeak berehalako dolarrak ekar ditzake zure azken emaitzetara!\nHona hemen Thrive deskribatzen duen bideo laburra:\nGunea aztertzerakoan, ziur nago taldeak eskuak beteta dituela POS integrazioa - beraz, agian, kanpoko jarraipena errepidetik etorriko da!\nErabili mugikorra posta elektronikoko harpidedunak eskuratzeko\nWordPress jario automatikoen estekak


Ongi etorri Lula laguna!\nEuskal Herriko ezker independentistak Luiz Ignácio Lula da Silva jaunaren askatasunagatiko poza azaldu nahi du Sortu alderdiaren bidez.\nBere duintasuna eta borroka Latinoamerikako kaleetan ofentsiba neoliberal basatiaren aurka borrokatzen diren milioika pertsonarentzat adibide bilakatu dira.\n2016an Dilmaren aurkako impeachmentaren ondoren, Sergio Moro epaileak, Justizia Ministroa egun, zortzi urteko kartzela zigorra ezarri zion Lulari inongo bermerik gabe eta kontrako akusazio frogarik gabe egindako epaiketan. Lula 2018ko apirilean espetxeratua izan zen berme juridikorik gabeko epaiketaren ondoren.\nBere preso politiko izaerak nazioarteko komunitatea mugiarazi du eta asko izan dira bere askatasunaren aldeko adierazpenak. Presioaren aurrean eta injustizia nabarmenaren aurrean, Estatuak aske uztea erabaki du Auzitegi Gorenak irizpidea aldatu ondoren.\nLula bera suntsitzeko helburuz espetxeratu zuten baina ez dute lortu eta gaur Lula indartsuagoa dakusagu, espetxeratu zutenean baino babes handiagoarekin. Bere duintasuna eta borroka Latinoamerikako kaleetan ofentsiba neoliberal basatiaren aurka borrokatzen diren milioika pertsonarentzat adibide bilakatu dira.\nBolssonaro presidentearen joera autoritarioaren aurrean, Brasilek bere garaian Presidente zela milioika pertsona bazterketa sozialetik atera zituen lider bat berreskuratu du. Presidentziara bere itzulera aldarri ezinbestekoa da bide berean aurrera egiteko.\nEuskal lurretatik, ongi etorri etxera, Lula!\nPreso politiko bat gutxiago espetxean.


Euririk gabeko negua\n20 martxoa, 2020 Asteko Gaia 254\nGaur bertan amaitu den neguak ezohiko datu meteorologikoak utzi ditu, negurik izan ote den planteatzeraino. Ez du ia hotzik egin, elurrik ez da ikusi eta euria ere, eskas. Baserritarrek nozitu dute gehien aparteko negu hau.\nGaur 04:50ean amaitu da iazko abenduaren 22ko 04:19an iritsi zen negua; 88 egun eta 23 ordu iraun ditu. Udaberriak ekainaren 20a arte iraungo du –92 egun eta 18 ordu– eta egun luzeagoak, argiagoak eta epelagoak ekarriko ditu. Baina ez al da udaberria ere negua bezain aldrebesa izango meteorologia kontuei dagokienez? Izan ere, azken asteotako eguraldiak bestelakorik pentsatuarazi badu ere, negurik ez da ia izan aurten: hotzik eta izotzik ez du egin, elurra oso gutxi eta mendi gainetan bakarrik, eta euririk ere apenas egin duen.\nLegazpin datu meteorologikoen bilketaz arduratzen den Alonso Francesek laburtu duenez, aurtengo negua ezohikoa izan da, baina ez jendeak pentsatu bezain beste. Legazpin 1946tik gordetzen dira datuak, eta horiei erreparatuta, aurretik antzeko neguak izan direla dio, batez ere tenperaturei dagokienez. 1961eko urtarrilean, esaterako, aurten baino tenperatura maximo altuagoak neurtu ziren (18º aurten eta 21º orduan), eta urte hartako otsaileko batez bestekoa ere aurtengoa baino altuagoa izan zen (12,5º 1961ean, eta 10,17º aurten); iaz, berriz, 24,5 graduko maximoa neurtu zen otsailean. Martxoa, aldiz, gora beheratsua izan da, egun epelekin egun hotzak tartekatu direlako, Goierriko hainbat tokitan aurreko hilabeteetan egin ez dituen izotzak egiteraino. Prezipitazioen aldetik ere ezohikoa izan da negua, euri gutxi egin duelako, batez ere urtarrilean eta otsailean: «Bigarren aldia da 1946tik urteko lehenengo bi hilabetetan 100 litro baino gutxiago egiten duela. 1992an 92,50 litro neurtu ziren, eta aurten gutxiago, 72,10 litro» azaldu du Francesek. Martxoko azken egunetan du jarrita itxaropena legazpiarrak, negu osoko batez bestekoa aurreko urteetakoen parekora iristeko.\nEguraldiari begira bizi direnak badira, horien artean baserritarrak, are gehiago bizimodua sorotik eta baratzetik ateratzen dutenak. Negua lurrak atseden hartzen duen garaia da, eguzki ordu gutxiagorekin eta hotzarekin moteldu egiten da landareen hazkundea, eta une aproposa da emankorragoak diren udaberrirako eta udarako prestatzeko. Horretan, behar dituen nutrienteak berreskuratzen lagunduko dion ongarriak ematea bezain garrantzitsua da hotza.\nAurten ez du izotzik ezta hotzik egin, eta Itsasoko Eztala Goikoa baserriko Maria Jesus Oria horretaz kexatu da: «Hotza egin beharra dauka, lurrean eta lurrazpian gordeta dauden mozorrorak eta intsektuak akabatzen dituelako». Garai bakoitzari dagokion eguraldia egitea oso garrantzitsua dela dio, «neguan, negua». Izan ere, aurten bezala tenperatura epelak eta batzuetan beroa ere egiten badu, «dena aurreratu egiten da»; fruta arbol batzuk, adibidez, loretan daude, eta hotzak harrapatzen baditu orain, lore horiek gal ditzakete eta ondorioz, baita aleak ere. Oriak dioenez, haien baserrian aranak eta gereziak loratuta daude, «baina azken egunotako euriagatik lore asko erorita dute, eta ez dakit alerik hartuko duten». Baratzean ere eguraldi epelen eragina nabaritu duela esan du: «Azak goratu egin dira, porruari ere makila ateratzen hasi zaio, azenarioak ere gora doaz… dena azkarrago igotzen ari da».\nJoxe Antonio Elosegi, fruta ekoizlea: «Sagarrondoak mugitu egin dira, eta udaberrian eguraldi txarra egiten badu, mugitutakoa atzeratu egingo da»\nKontxi Arizaga, baserritarra eta ekoizlea: «Landareak hasita daude. Orain izotzak egiten baditu, kaltetu egingo ditu, eta baratzean ez da izango generorik»\nZaldibiako Kalbariota baserriko Kontxi Arizaga ere ez da gustura geratu egin duen neguarekin. «Neguan negukoa egin behar du, izotzak, elurrak eta horiek danak. Baina aurten ez du egin». Negu «ona» egin duela dio, epela, eta horrek landareak mugiarazi ditu: «Orain izotzak egiten baditu, kaltetu egingo ditu, eta baratzean ez da izango generorik». Lehen horrelakorik ez zela gertatzen eta neguak bestelakoak zirela gogoratzen du, «fuerteagoak». Aurtengoak «negu itxura gutxi izan du» eta, gainera, urtaro gora beheratsua izan da bere ustez, «lehor batzuetan, euritsu besteetan, hego haizea egun batean, hotza hurrengoan». Horregatik, gomendio bat emateko ere prest agertu da: «Ilgoran aldatu behar dira landareak, baina girorik ez badago, hobe ilberrian».\nSagarrekin eta beste fruta batzuekin ateratzen du bizimodua Gabiriako Oñatibi-txikiko Jose Antonio Elosegik. Honentzako ere, «onegi» joan da negua, epelegia, «eta hori ez da ona sagarrak kontserbatzeko, usteldu egiten direlako»; garaian garaiko eguraldia egin behar duela dio, eta neguari hotza dagokio. Giro epelaren eraginez, gainera, sagarrondoak «mugitu» egin direla azaldu du, eta «udaberrian eguraldi ona joaten bada, ez dago problemarik, baina eguraldi txarra egiten badu, mugitutakoa atzeratu egiten du». Horrek galeraren bat ekar dezakeela uste du, zenbaterainokoa izan daitekeen esaten ausartu ez bada ere. «Aurten ikusi egin behar da, udaberrian zer eguraldi egiten dituen. Hala ere, nahiz eta dena ondo joan, irailean txingorra egitea nahikoa izango da dena galtzeko».\nErleak eta liztorrak lanean hasita\nErlezainek ere eguraldiari asko begiratzen diote. Floren Gutierrez legazpiarrak erlauntzak ditu, eta asiar liztorraren aurkako borrokan dihardu. Gutierrezek azaldu duenez, aurten eguraldiaren eraginez erleak eta liztorrak aurreratu egin dira eta hasita daude lanean. «Udaberria ia hilabete lehenago hasi da», dio, eta erleak polena biltzen hasi diren bezala, asiar liztorrek habiak prestatzeko kanpaina abiatu dute dagoeneko. Horregatik, «liztorrak harrapatzeko tranpak jartzeko garaia da dagoeneko».\nAdineko pertsonak babesteko boluntarioak »


Mihiztadura-lengoaia eta goimailako lengoaiak: noiz eta zergatik - Elhuyar Aldizkaria\nHasiera » Erreportajeak » Mihiztadura-lengoaia eta goimailako lengoaiak: noiz eta zergatik\nBeraz gaur eguneko konputagailu bat programatzeko, goimailako lengoaiaren bat (BASIC, FORTRAN, COBOL, PASCAL...) menperatu behar da eta lengoaia hori tresna bezala erabiliz, gure problemak ebazten dituzten programak idatziko ditugu. Dena den konputagailu jakin batean, eta areago mikro batean, ezin dugu edozein lengoaia erabili; gure konputagailuak bere Sistema Eragilean inplementatuta dituenetariko bat baizik.\nGoimailako lengoaien erabilpenak ez digu makina-lengoaiaz eta batez ere mihiztadura-lengoaiaz (assembler) aritzea baztertzen. Aukera hauek gainera, (mihiztadura-lengoiarena behinik behin) batzutan oso egokiak dira.\nMihiztadura-lengoaia (ASSEMBLER) eta goimailako lengoaiak noiz eta zertarakø erabili behar diren azaltzea da artikulu honen helburua.\nKonputagailu batek zuzenean exekutatzen edo egikaritzen dituen aginduak, makina-lengoaiaz idatzita daudenak dira. Makina-lengoaiako aginduak CPUko Kontrol-Unitateak ezagotzu eta egikari erazten ditu. Agindu hauek konputagailuari atxekitzen zaizkio eta nahiko sinpleak dira; bakoitzak eragiketa aritmetiko edo logiko arrunt bakar eta adierazten du. Makina-lengoaiaz agiduak kode bitarren adierazten dira; 0 eta 1 ikurren bidez hain zuzen ere.\nBitarrean programatzea oso astuna gertatzen da, beste eragozpenak alde batera utzita. Horregatik lengoaia sinbolikoak sortu ziren; lehendabizi mihiztadura-lengoaiak eta gero goimailakoak.\nLengoaia sinbolikoz idatzitako programak ezin daitezke zuzenean egikaritu. Makina-lengoaiaz idatzitako programak soilki exekita daitezke zuzenean. Eragozpen hau gainditzea da itzultzaileen helburua.\nPrograma itzultzaile batek, lengoaia sinbolikoz idatzitako programa datu gisa hartzen du eta egikaritzapenaren ondorioz makina-lengoaiaz idatzitako programa baliokidea sortzen du. Beraz, lengoaia sinbolikoz programatzen dugunean egiten dugun programa ezin daiteke zuzenean egikaritu, exekutatu baino lehen itzulpen-prozesu bat burutu behar da eta.\n1. irudia: KONPILADOREAren eskema funtzionala.\nHorregatik esaten genuen konputagailu batean ezin dela edozein lengoiatan programatu; lengoaia batean programatzeko bere itzultailearen beharra dagoelako. Programa itzultzaileak makina-lengoaiaz idatzirik daude eta Sistema Eragilearen osagai dira, hau da, erabiltzaileek ezi dituzte programatu behar eta konputagailuak dakarren software lagungarriaren zati nagusienetariko bat osatzen dute.\nProgramazio-lengoaiatik makinak zuzenean ulertzen duen beste lengoaia batera, hau da, makina-lengoaiara, automatikoki itzultzen duen programari, itzultzaile deritzo. Itzultzaileetan mota desberdinak bereizten dira; beste aldetik mihiztatzaileak, mihiztadura-lengoaiazko programak itzultzeko eta bestetik konpiladoreak eta interpretatzaileak goimailako lengoaiak itzultzeko.\nKonpiladoreek programa bat itzultzen dutenean, makina-lengoaiazko programa baliokidea (objektu-programa deritzana) lortzen dute, objektu programa hori egikaritzeko prest geratuz (ikus 1. irudia).\nAldiz, interpretatzaileek iturburu-programa ez dut eosorik itzultzen, baizik eta aginduz agindu irakurri, itzuli eta egikaritu egiten dute. Beraz ez dagozkie 2. fase independente (itzulpena eta egikaritzapena); biak bateratu egiten bait dira (ikus 2. irudia).\nGoimailako lengoaia bat itzultzeko, konpiladore bat edota interpretatzaile bat erabil daiteke. BASIC, PASCAL eta beste batzuren kasuetarako biak, konpiladorea eta interpretatzailea, eskaini ohi dira. Itzultzailea oso konplexu eta luzea gertatzen denean interpretatzaile moduko inplementazioa ez da komenigarria. Izan ere programa egikaritzeko, interpretatzaileak denbora guztian momorian egon behar bait du, zati handiegia beretzat hartuz. Beraz, lengoaia konplexuetarako gehinetan konpiladoreak erabiltzen dira. Horrexegatik COBOL edo FORTRANerako interpretatzailerik ez dago, konputagailu arruntetan behinik behin.\nItzultzeko bi aukerak daudenean, zein aukeratu?, interpretazioa ala konpilazioa?\nGaldera honi erantzun baino lehenago bakoitzaren erabilpenak sortzen dituen bi diferentzia nagusiak aztertu behar dira:\nKonpiladore bat erabiltzen denean, programa bat ondo baldin badago bere objektu-programa gorde egin daiteke, eta programa horren hurrengo egikaritzapenetan ez da programa itzuli behar. Aldiz interpretatzaile bat erabiliz, egikaritzapen guztietan itzuli behar da programa.\nPrograma berri bat konpiladorearen bidez garatzen ari denean, programa probatzeko, lehendabizi osoa itzuliko da, gero egikaritu eta ateratako erroreak zuzendu ondorne aurreko urratsak errepikatu behar dira. Interpretatzailearen bidez egiten bada, programa egilearitu ahala alda daiteke eta momentu berean probatu, programa osoa itzultzen denbora galdu gabe.\n2. irudia: INTERPRETATZAILEAREN eskema funtzionala.\nOrduan, aurreko galderari erantzuteko, ondoko bi kasuak bereiztu behar dira: Programa berri bat garatzeko, interpretatzaile bat erabiltzea da egokiena, zeren zuzenketek sortutako dituzten probak berehala egin bait daitezke. Programa probatuta dagoenean eta ondo funtzionatzen duenean, hobe da lortzea konpiladorearen bidez objektu-programa baliokidea eta ondoko egikaritzapen guztietan objektu-programa erabiltzea; horrela exekuzio-denbora laburragoa izan da, itzulpen beharrik ez dago eta.\nBeraz, lengoaia jakin baterako bi aukerak daudenean garapen-fasean onena interpretatzilea erabiltzea da, baina programa ondo dagoela egiaztatu eta gero. Konpiladorearen bitartez objektu-programa lortuko da esplotazio-fasean erabiltzeko.\nDena dela, askotan ez dago aukeran; sistema Eragileak bakar bat eskaintzen bait du. Mikro gehienetan interpretzailea besterik ez da eskaintzen BASIC lengoaiarako. Mihiztadura-lengoaia itzultzen duten programei, mihiztatzailea (ASSEMBLY) deitzen zaie, konpiladore antzekoak izan arren. Mihiztatzaileek, dagokien ituruburu-lengoaia mihiztadura-lengoaia denez gero, ezaugarri berezi bat dute: itzulpena oso azkar egiten dute iturburu-agindu bakoitzetik makina-agindu bakar bat lortzen bait dure. Beraz itzulpen-prozesua konpiladoreena baino askoz errazagoa da.\nLengoaia jakin batean itzultzaile-mota bata ala beste erabiltzeak berez dakartzan diferentzietatik kanpo, programazio-lengoaia bakoitzak bere ezaugarriak ditu eta ezaugarri horiek lengoaion erabilpenak mugatzen dituzte.\nHasteko, programazio-lengoaiak bi motatan sailka litezke: goi-mailako lengoaia eta mihiztadura-lengoaiak ondoren bi mota horien ezaugarriak alderatzen dira:\nMihiztadura-lengoaia makinari lotua dagoen bitartean, goimailako lengoaiak unibertsalak dira, hau da, goimailako lengoaia batez idatzitako programa bat konputagailu desberdinetan erabil daiteke ezer aldatu gabe edo aldaketa gutxi eginez. Mihiztadura-lengoaiaz idatzitako programa batek berriz, konputagailu jakin baterako bakarrik balio du.\nMihiztadura-lengoaiak makina-lengoaiarekin lotura handia du, eta beraz, programatik urrutiago dago goimailako lengoaia baino. Hortaz, programen eraikuntza askoz errazagoa gertatzen da goimailako lengoaia batez mihiztadura-lengoaiaz baino eta ondorioz akats edo errore gutxiago sortuko da goimailako lengoaia erabiliz.\nMihiztadura-lengoaiaz programatzen dugunean, jakin badakigu aginduak eta datuak nola inplementatzen diren makina-lengoaian edo behintzat sumatu egiten dugu. Aldiz, goimailako lengoaiak erabilitz, berauek unibertsalak direnez gero, ezin ditugu makina-lengoaia bakoitzaren xehetasunak eta abantailak erabili. Horren ondorioz, problema berbererako mihiztadura-lengoaiaz lortutako objektu-programa azkarragoa izango da eta memori hjartze txikiagoa edukiko du goimailako lengoaiaz lortutakoak baino.\nKonputagailuaren osagai edo eragiketa berezi batzuk maneiatzeko (batez ere sistemari deiak egiteko edo sistemaren pean dagoen informazioa eskuratu edo aldatzeko), beharrezkoa da mihiztadura-lengoaia erabiltzea. Kasu honetan, nahitaez erabili behar da mihiztadura-lengoaia.\n1. Taula.- Adibideko programen neurriak.\nArrazoi berdinarengatik goimailako lengoaiaz idatzitako programak ulergarriago eta irakurgarriagoak dira mihiztadura-lengoaiaz idatzitakoak baino.\na) eta b) pasarteetako ezaugarriak goimailako lengoiaien erabilpenaren alde daude eta c) eta d) pasarteetakoak aurka. Labur esanda, goimailako lengoaien erabilpenak programa unibertsalagoak, errazagoak, fidagarriagoak eta ulergarriagoak sortzen ditu, baina exekuzio denboran motelagoak eta memori hartze handiagokoak.\nAipatutako ezaugarri batzuk, adibide batez aztertuko ditugu. Adibidean, lehenengo mila zenbaki lehenak kalkulatu ondoren 1000.a idatzen duen programa azaltzen da hiru lengoaia desberdinez: mihiztadura-lengoaiaz, FORTRANez eta PASCALez (ikus 3. irudia). Hiru kasuetan algoritmo berberari jarraitu zaio eta baita programazio-tankerari ere (programazio egituratu izenekoari), VAX 750 izeneko minikonputagailuan inplementatuak izan direlarik.\nAdibidea arakatuz, mihiztadura-lengoaiaz idatzitako programaren aginduak ez dira ulertzen, VAX 11 konputagailuaren mihiztadura-lengoaia ezagutzen ez bada. Beste bienak berriz, uler daitezke edozein konputagailutako FORTAN edo PASCAL jakinez gero.\nMihiztadura-lengoaiaz idatzitako programan, aginduak banan-banan ulertzen badira ere, oso zaila gertatzen da osotasunean ulertzea eta aldaketaren bat egitea. Beste bietan aldiz, PASCALezkoan batez ere, programaren ulergarritasuna askoz ere handiagoa da.\nAurreko c) pasartean adierazitako ezaugarriak argiagoa erakustearren, adibidek 3 programak itzuli eta egikaritu egin dira, 1. taulan agertzen diren emaitzak lortuz.\n1. taula aztertuz, goimailako lengoaiak erabiliz memori hartze handoagoko eta motelago diren programak sortzen direla ikus daiteke. Horregatik, kasu honetan goimailako lengoaiez idatzitako programetako aginduek hartzen duten memori zatia %50 handiagoa da, (gutxi gorabehera), mihiztadura-lengoaiazko programari dagokiona baino, datuetarako %100era iristen delarik. Exekuzio-denborari begira, mihiztadura-lengoaiazko programa %50 azkarragoa da FORTRANezkoa baino eta %100 PASCALezkoarekin alderatuz. Neurri hauek nahiko orokorrak gertatzen dira nahiz eta adibide honetako memori hartzearen kasuan alde handiegia egon.\nOrokorrean goimailako lengoaiaz egindako programak mihiztadura-lengoaiazkoak baino %50 motelagoak eta handiagoak direla esan daiteke.\nAurreko ezaugarriak ikusi eta aztertu ondoren, galdera nagusiari erantzuteko ordua iritsi zaigu. Noiz erabili mihiztadura-lengoaia eta noiz goimailako bat?\nErantzuna bistakoa da orain. Kasu gehienetan goimalako lengoaiak erabiliko dira eta mihiztadura-lengoaia ondoko bi kasu hauetan soilki.\nKonputagailuaren zenbait osagai edota eragiketa berezi maneiatzen duen programa edo azpiprograma egiteko, kasu hauetan mihzitadura-lengoaiaren erabilpena ezinbestekoa delako (ikus d) pasartea).\nExekuzio-denbora edo memori hartzea kritikoa denean. Adibidez, goimailako lengoaia batez eraikitako programa bat memorian sartzen ez denean, mahiztadura-lengoaiaz egiten bada sartzeko posibilitatea dago. Denbora errealeko aplikazioetan exekuzio-denbora kritikoa da, beraz, programa osoa edo gehien erabiltzen diren azpirrutimak mihiztadura-lengoaiaz egiteak merezi du.\n2. Taula. Programazio-lengoaiarik garrantzitsuenak.\nDena dela, goimailako lengoaia erabiltzen dugunean zein lengoaia aukeratu? Galdera honi erantzutea ez da artikulu honen helburua, baina erabaki hau hartzeko ondoko hiru ezaugarri hauek hartuko dira kontutan\nikus 2. taula\nAplikazio-mota. Ez da berdin gestio-apliakzioa edo apliazio zientifikoa programatzea. Lehenengoetan kalkulu sinpleak eginaz oso datu-kopuru handiak maneiatzen diren bitartean, besteetan garrantzitsuena eta konplexuena kalkulua da. Hori dela eta, badaude kalkulu zientifikora zuzenduriko lengoaiak (FORTRAN, APL...) gestiora zuzendutakoak (COBOL, RPG,...), beste batzu bi alorretan erabiltzen badira ere (PL/1, BASIC, PASCAL).\nEraginkortasuna . Lengoaia batzuk, diseinatu zirenean, kontzeptu hau jo zuten ideia nagusitzat. Horrelakoetan exekuzio-abiadurak, potentziak, efikaziak... du garrantzirik handiena. Hori dela eta, konpiladoreak nahiko handiak gertatzen dira eta ezin daitezke inplementatu konputagailu txikietan. Mota honetakoak dira COBOL, FORTRAN, eta PL/1 lengoaiak. Gaur egun, komertzialki lengoaia-mota hauek gehien erabiltzen dira.\nMetodologia . Azken urteotan softwarea egitean gero eta garrantzi handiagoa ematen zaio metodologiari. Eraginkortasuna erizpide nagusitzat hartu ordez, lengoaia batzuk metodologia oneko programen eraikuntzara zuzenduta daude, hau da, lengoaia hauen bidez programa fidagarriagoak, egituratuagoak, sinpleagoakf eta aldagarriagoak egin daitezke. Lengoaia hauen bidez software merkeagoa lortzen da, zeren eta frogatuta bait dago programa baten kostuaren erdia baino gehiago frogetan eta mantzentzean datzala. Mota honetako lengoaia bat, PASCAL da; gaur egun ikasteko egokiena; programatzeko metodologian ohitzen bait du ikaslea. BASIC lengoaiak berriz, ez du batere laguntzen programa egituratuak egitera eta lehenengo lengoaia bezala ikasten dutenek ohitura txar asko hartzen dute.\n1. taulan konpara daiteke PASCALezko programa bati dagokion abiadura eta FORTRANezko bati dagokiona. PASCALezkoa %25 motelagoa da, baina 3. irudian ikus daitekeenez, PASCALezko programa hobeto irakurtzen da FORTRANezkoa baino. Gainera PASCAL konpiladoreak askoz ere egiaztapen gehiago egiten du eta ondorioz erroreak lehenago aurkitzen dira frogetarako denbora laburtuz.\nHemen aipaturiko lengoaiak konbentzionalak dira, hau da agintzaileak; ez dira aipatu gaur egun garapen handia duten lengoaia funtzionalak (LISP eta antzekoak) eta erazagutzaileak (PROLOG).\nEz dira aipatu aplikazio zehatzetarako garaturiko lengoaiak ere (GPSS estadistikarako, SIMULA simulaziorako, etab.)\n3. irudia: ADIBIDE PROGRAMA.\nProgramazio-lengoaia aukeratzeko orduan, ondoko erizpide hauek hartu behar dira kontutan:\nProblemak konputagailuaren arkitekturarekin eta Sistemarekin zerikusirik baldin badu, gehienetan mihiztadura-lengoaia erabili behar da nahitaez.\nMemori hartzea edo exekuzio-denbora kritikoa bada, mihiztadura-lengoaia erabiltzea da egokiena.\nAurreko bi kasuak salbu, goimailako lengoaia erabiliko da eta aplikazio-mota kontutan hartuz erabaki beharko dugu zer kontzepturi ematen diogun garrantzirik handiena: eraginkortasunari ala metodologiari. Egokiena metodologia onari bultzatzen dion lengoaia eraginkorra aukeratzea litzateke, baina horrelakorik ez dago gaur egun. Dena dela, FORTRANeko azken bertsioek, metodologiari bultzatzen diote eta programa egituratuak lortzen dira eraginkortasuna galdu gabe.\nLengoaia aukeratu eta gero programak itzultzeko konpiladorea eta interpretazioa balego, frogetan azken hau erabiliko litzateke eta ondo dagoela egiaztatu eta gero konpiladorearen bidez lortutak objektu-programa erabiliko da esplotaziorako.


Arratsaldeko ibilbidea - Hondarribiko Alardea | Alarde de Hondarribia\nAlardeko unitate guztiak Sainduako Ermitan biltzen dira, bertatik Portuko kaleetara jaisten dira Kale Nagusira abiatu baino lehen.\nAlardeko konpainia eta unitateak Arma Plazan biltzen dira berriro ere. Damarrin, Arkoll Konpainiak berriro ere Bandera jasoko du, oraingoan Kabildu Zibilaren eskutik.\nBurgomaisuak beste hiru deskarga agintzen dizkie infanteriako konpainiei, artilleriak botzen dituen salbez gain.\nOndoren, Hatxeroak, Danborrada eta Arkoll Konpainia, Burgomaisua, laguntzaileak eta Komandantearekin batera, Udaletxera jaisten dira. Arkoll Konpainiak Amabirjinaren Bandera Elizako atarian utziko du berriro ere.\nMusika Banda Kale Nagusian behera jaisten da Danborradarekin elkartzeko eta bandera eramaileek hauekin batera doaz Kale Nagusian behera. Hauek Burgomaisuaren aurrean kokatzen dira arku bat eginez. Bertan, Burgomaisuak “Rompan filas” agintzen du eta Arma Plazaraino, laguntzaileak eta komandantearekin batera, galopean igotzen dira.\nDanborrada eta Musika Banda Fagina jotzen hasten dira, eta konpainia guztiak Arma Plazan behera jaisten dira, Zapateroan. Bandera eramaileen arkura iristen direnean, hauetariko bakoitza dagokion konpainiara itzultzen da, eta Kale Nagusia jaisten dute, ondoren bakoitzari dagokion tokira abiatzeko.


Babesa azaldu diote Mikel Albisuri, Auzitegi Nazionalean deklaratu aurretik | Politika | Berria\nBabesa azaldu diote Mikel Albisuri, Auzitegi Nazionalean deklaratu aurretik\nPreso ohiak bideokonferentziaz deklaratu du Donostiako Auzitegian, Gregorio Ordoñez PPko zinegotzia zenaren hilketaren harira, eta epaileak agindu du pasaportea kentzeko. Sortuk elkarretaratzea egin du epaitegi aurrean.\nMikel Albisu, epaitegira iristen, atzean elkarretaratzea duela. Maialen Andres / Foku Tamaina handiagoan ikusi\nETAk Gregorio Ordoñez PPko zinegotzi eta Gipuzkoako PPko orduko presidentea hil zuen 1995eko urtarrilaren 23an, Donostian, eta, hilketa hari lotuta, Espainiako Auzitegi Nazionalak deklaratzera deitu du Mikel Albisu Iriarte. Donostiako Auzitegian deklaratu du gaur, bideokonferentzia bidez.\nAuzitegi Nazionalak jakinarazi duenez, badaezpadako neurri batzuk ezarri dizkio epaileak Albisuri: auzitegiaren oniritzirik gabe Espainiako Estatutik irtetea debekatzea, pasaportea kentzea eta harremanetarako telefono zenbaki baten berri ematea. Epaileak argudiatu du delituaren «larritasunari» eta akusatuari jar diezaioketen zigor handiari erantzuten diola badaezpadako neurri horiek ezartzeko beharrak.\nAlbisu 2004an atxilotu zuten, Biarnon, ETArekin lotuta. Hamabost urte eman zituen preso, eta, Frantziak ezarritako zigorra osorik beteta, 2019ko urtarrilean askatu zuten.\nDeklaratzera deitu dutela-eta, Sortuk elkarretaratzea egin du epaitegi atarian, elkartasuna eta babesa adierazteko, Konponbidea eta bakea, Mikel Albisu gurekin lelopean: «Herri honetan bakeak, elkarbizitzak eta konponbideak Mikel gure artean egotea eskatzen du». Haimar Altuna Sortuko Nazio Kontseiluko kideak adierazi du Albisurena ez dela «kasu bakan bat» eta horren atzean «salbuespeneko legedian oinarritzen den Espainiako Audientzia Nazionala» dagoela: «Hiru urte luze igaro dira Mikelek espetxea atzean utzi zuenetik, eta deialdi berri honek erakusten du berriro ere kartzelak bete nahi dituztela, Euskal Herria iraganera kateatuta mantentzeko».\nAltunak gaineratu du ezkerreko independentismoak «urtez urte, egunez egun, urratsak egiten» diharduela eta hala jarraituko duela, «bakea eta elkarbizitza» erdiesteko eta Espainiako Estatuarekiko «gatazka politikoari irtenbide justu bat» emateko: «Beste batzuk, aldiz, kontrako norabidean ari dira. Bide hori oztopatu nahi dute, herri honi berriro ere sufrimendua eta mina eragin eta erabateko ukazioa ezartzeko».\nBeste ordezkari politiko batzuek, ordea, kritika egin diote Albisu babestu izanari. Carlos Iturgaiz PPko Euskal Autonomia Erkidegoko presidenteak esan du elkarretaratzea «made in Sortu luxuzko harrera» egin diotela Albisuri, eta hori «terrorismoaren apologia eta goraipamenaren beste adierazpide nazkagarri» bat dela. Iturgaizek Sorturi egotzi dio biktimak «umiliatzea».


Bankuetan ere prekaritatea dago –\nZenbaiten ustez, Bankan lan egiten dugun langileak pribilegiatuak gara. Baina sektore honetan lan egiten dugunok ez gatoz bat horrekin. Gure egoera ez da ezagutzen: lan-karga handiak, lanaldiaren luzapenak eta egunero jasaten dugun presio komertzial basatia direla eta, gure sektorean langile askoren osasuna murriztuta dago. Hainbat urtez enplegu-erregulazioko espedienteak, aurre-erretiroen akordioak eta bidegabeak eta arbitrarioak diren kaleratzeak egon ondoren, behin plantillak heren bat baino gehiago murriztu dituztela, orain bankuek jendea behar dute. Esan digutenez, adinekoei aurrez aurreko arretarik ez emateak eragindako polemikaren ondorioz eta prozesu digitalekin laguntza emateko, banku guztiek sinatu zuten protokoloaren ondoren sortu zen enplegu berrien beharra.\nArg: Oskar M. Bernal / Noticias de Navarra\nEz gaitzatela engainatu. Ondo antolatutako maniobra bati erantzuten dio honek. Helburua kostuak merkatzea da. Orain, egiturazko lanpostuak betetzeko kontratazio mugagabeak eskaintzen ddituzte. Baina kontratazio prekarioak dira. Langile berriei prestakuntza eta gaitasun handia eskatzen zaie, batez bestekoaren oso azpitik dagoen soldata baten truke. Onartezina, baina legezkoa. Bankako hitzarmena sinatu duten sindikatuek ahalbidetu dute egoera hori. Sarbide-maila bat sortzeak lan bera egiten duten pertsonak egotea ahalbidetzen du, baina askoz merkeago.\nLaburbilduz: lehenengo, langile garestienak gainetik kendu, eta orain askoz merkeago kontratatzen dut. Eta soldata duintzeko, objetiboen presioari men egin behar zaio, horrek dakarren osasun-kostuarekin. Soldata pixka bat gehiago, baina osasun gutxiago. Hori ere prekarietatea da. Jokaldi biribila sektoreko patronalarentzat.\nEta hori guztia banketxe handien onura estratosferikoak agerian daudenean, eta Bankak jasotako ditu publiko eskerga ahaztu gabe. Langile garestiak kentzeko eta merke kontratatzeko.\nSindikatuok ez dugu negoziazioetan egon behar jendea kaleratzeko edo lan-baldintzak prekarizatzeko. Kontratazio gehiago eskatu behar ditugu, baina lan-baldintza duinak dituzten kontratazioak.\nEgoera honen konplize diren sindikatuei dei egiten diegu non egon nahi duten erabakitzeko hausnarketa sakon bat egin dezaten; gure lan-baldintzak okertzen edo Bankuei bere enplegatuak errespeta ditzaten exijitzeko.\nELAn ados gaude langile gehiago kontratatzearekin. Baina ez edonola. Ezinbestekoa da plantillak langile gehiagorekin hornitzea. Eta argi geratu da sektore honetan EZ DAGOELA INOR SOBERAN. Ez lehen eta ez orain.\nAzaldutako guztiagatik, ezinbestekotzat jotzen dugu banku-erakundeetan enplegu-erregulazioko espedienteen prozesu berriei ez ekitea eta plantillen berregituraketak egotekotan, horrela egitea:\nAldez aurretik sindikatuen ordezkaritza osoarekin negoziatutako aurre-erretiroen planak.\nEgungo lan-kargak arinduko dituzten kontratazio berriak.\nHitzarmeneko kontratazio berrientzako “sarbide-maila” desagertaraztea.\nPosiblea da. Borondate kontua besterik ez da.\nbanketxeak, bankuak, bankuetako langileak, Bankuetan ere prekaritatea dago, prekarietatea\nBankaren arduraduna. ELA


Sahararen aldeko elkarretaratzea larunbatean\nData: abenduak 01, 2020\nHilaren 13an, Guergueraten, Marokok su-etenaren haustura eragin zuen. Sahararekiko elkartasunezko mugimendutik, komunikabideen isiltasun informatiboa salatu nahi du eta saharar herriari elkartasuna adierazi. "Ahotsik gabekoen ahotsa izango gara", diote. Larunbatean, hilaren 5ean, 12.30etan, Elizondoko plazan elkarretaratzea egiteko deia luzatu du Sahararekiko elkartasunezko mugimenuduak.\nSahara zurekin gaude


TUVISAk 25 informazio-pantaila berri jarriko ditu . El Correo\nOrain guztira 46 informazio-zutoin daude: 2011n 27 instalatu ziren, eta 2014an, 19\nTuvisa 25 informazio-pantaila berri jartzen hasi da Gasteizko beste horrenbeste markesinetan. Orain guztira 46 informazio-zutoin daude: 2011n 27 instalatu ziren, eta 2014an, 19. Gailu horiei esker, erabiltzaileek hurrengo autobusa iristeko zehazki zenbat denbora gelditzen den jakin dezakete geltokian, eta zerbitzuaren kalitatea eta erabiltzaileen esperientzia hobetzen du horrek. Udalaren garraio-enpresak 180.000 euro inbertitu ditu. “Ekimen honen helburua da Gasteizko herritarrei ematen zaien zerbitzuaren kalitatea hobetzen jarraitzea, garraio publikoa erabiltzea errazagoa eta atseginagoa izan dadin. Hartara, erabiltzaileen eskaerari erantzuten diogu, hiriko auzo berriak bereziki aintzat hartuta“, azaldu du TUVISAko lehendakari Itziar Gonzalok.Desgaitasuna duten pertsonek ere erabil dezakete informazio-sistema hori. Hiriaren erdialdean ez ezik, TUVISAk Salburuan, Lakuan eta Zabalganean jarriko ditu zutoin berriak.TEMAS\n❮ ❯ 28 ostalaritza establezimenduk hartuko dute parte Arabako Errioxako uzta berriko ardoen WINE BERRIA jaian


Liburutegiak itxita, baina, liburuak eskuragarri | Haria | IRRATIA\nLiburutegiak itxita, 'eLiburutegia'-ren erabiltzaile kopurua laukoiztu da konfinamenduaren ondorioz. Zehazki, martxoaren 14tik apirilaren hasiera bitartean, 6.400 erabiltzaile baino gehiago zenbatu dira. Liburutegi digitalak izandako arrakasta eta xehetasunak azaldu dizkigu Francisca Pulgarrek, Euskadiko udal liburutegien zerbitzuko arduradunak.\nSara AMATRIAIN|23/04/2020 Mis à jour à:\n20.000 liburu inguru ditu liburutegi digitalak.\nKonfinamenduak eLiburutegiaren erabilera areagotu duela nabarmendu du gurean Francisca Pulgarrek, Euskadiko udal liburutegien zerbitzuko arduradunak: «izugarrizko eragina izan du konfinamenduak. Liburutegi guztiak itxita daude eta jendeak eLiburutegia deskubritu du». Osasun krisiaren eraginez, «bai mailegu eta baita bazkide kopurua ere» handitu dela esan du, eta eskari handi horri erantzuteko, arduradunek erraztu dute liburutegi digitalaren sarbidea.\nLiburutegi zerbitzuko arduradunak arrakasta gehien duten liburuak aipatu dizkigu. Euskarazko literaturaren kasuan 'Aitaren etxea' da eskaera gehien dituena. Bestalde, 'Amaren eskuak' eta 'Obabakoak' ere, liburu oso arrakastasuak direla aipatu du. Hala ere, gustu desberdinei erantzuten die plataformak: «20.000 liburu daude osotara, genero eta adin desberdinetako jendeari zuzendutakoak». Pelikulen kasuan, eskaintza zabala da ere. 14.000 pelikula baino gehiago daude, «horien artean drama, komedia zuri eta beltzekoak eta film euskaldunak», besteak beste.\nBizitza marratuz, bizitzak marraztu


“Bizikidetza lantzen. Tejiendo compromiso” zikloaren balantzea\nHelburua bete da: bizikidetza demokratikoari buruzko elkarrizketa-guneak sortu eta gizarte-esparru zehatzetako ekarpenak bildu ditugu.\nMartxoaren 23an, Foro Sozial Iraunkorrak "Bizikidetza landuz. Tejiendo compromiso" izenburupean martxoko lehen lau astearteetan zehar asteartero egin diren solasaldi zikloa amaitu zuen. Euskal Autonomia Erkidegoko eta Nafarroako lau hiriburuetan, sektore desberdinetara iristeko helburuarekin, "Bizikidetza eraikitzeko konpromiso sozialari" begirada eta gogoeta desberdinak gehitzeko aukera izan da.\nIldo horretan, uste dugu bete dela Foroan geure buruari proposatu genion helburua. Hilabete batez elkarrizketarako eta hausnarketarako espazioak sortu ditugu bizikidetza demokratikoari buruz, modu integralean ulertuta, kazetaritza, komunikazioa, eliza, kultura edo gizarte-mugimenduei buruzko eztabaidak eta proposamenak txertatuz, bakean biziko den gizartea eraikitzea ere helburu dutenak.\nBalantze gisa, lau ideia indartsu azpimarratu nahi genituzke:\nKomunikabideek gure imajinario kolektiboen edo iritzi publikoaren konfigurazioan jokatzen duten rola eta hitza desarmatzeko erronka, gaur egungo egoera berrian, zer, nola eta norentzat kontatzen dugun berrikustearekin batera joan behar duena, gure historia belaunaldi berriei kontatzen saiatuz.\nKultura ere, imajinarioak aldatzeko eta eraldatzeko eragile gisa, esparru garrantzitsua da bizikidetza demokratikoari ekarpenak egiteko, kontakizunen, istorioen eta egien aniztasuna txertatuz eta, aldi berean, bandoen logikak edo kontakizun bakarraren inposaketa gaindituz.\nBizi garen lurralde-aniztasuna eta konplexutasun soziala aitortzea, tokian tokiko bizikidetza eraikitzeko ekimenak bultzatuz. Ildo horretan, Nafarroan, gaur egun, sektore negazionistak garrantzi handia du oraindik ere, eta eliz eremuko ekarpenek hausnarketarako esparru berriak eraikitzen laguntzen digute.\nGizarte gisa antolatzearen eta jasaten ditugun zapalkuntza- eta indarkeria-modu ugarien aurka borrokatzearen garrantzia, egungo testuinguru honetan, gainera, krisi ugari baitaude (osasuna, lana, ekonomia, klima, energia, etab.). Horretarako, garrantzitsua da subjektu eta eragile sozialen aniztasuna aitortzea, beren nortasunetik agenda emantzipatzaileak antola baititzakete gure gorputzak eta lurraldeak bortxatzen dituen egungo eredu kapitalista, kolonial eta heteropatriarkala eraldatzeko.\nAmaitzeko, esan behar da solasaldien zikloa iazko urriaren 17an aurkeztu genuen asmo handiagoko prozesu baten zati dela: "Bizikidetza eraikitzeko konpromiso soziala". Prozesu horrek martxan jarraitzen du oraindik, eta apirilean eta maiatzaren lehen hamabostaldian bultzada berri bat emango diogu prozesu horri, eta ekarpenak hainbat formatutan jasotzen jarraituko dugu. Era berean, Foro Sozialaren web orrian solasaldi ziklo honetan jasotako ekarpen eta hausnarketa nagusien sistematizazioa ere jarriko dugu zuen eskura.


JAVIER HERNANDEZ LANDAZABAL | erritarrak | GAUR8 - mila leiho zabalik\nPintore hiperrealista esaten diote, baina teknika zehatz eta zorrotzaren jabe baino gehiago da. Ikusten duenaz gainera, pentsatzen duena kontatzen duen pintorea. Errespetu handiz begiratzen zion gaztetan arteari, eta errespetu handia merezi du berak ere hamarkada batzuk geroago.\n«Oso tristea» begitantzen zaio koadroek funtzio apaingarri hutsa izatea. Eroslearentzat koadroa «etxeko moketarekin ondo ematen duen zerbait baino gehiago izatea» nahi du\nHernandez Landazabalen obraren gaineko informazioaren bila dabilenak haren sailkapena ere topatuko du katalogoetan. Baina sailkapen hori obrek berek egina omen da\nEz omen du inoiz esaten betidanik pintatu, marraztu edo artea egin duenik. «Ez baita egia, uste baitut egiten ari zaren hori artea den kontzientzia hartzen duzunean dela artea. Oso gaztea zarenean jolas egiten duzu, besterik ez. Eta une batean, horrek bi planotara jo dezakeela konturatzen zara: trebetasun hutsera, artisautzarantz joko lukeen planora, edo plano garatuxeago batera, kontzeptutik, arrazoitik zerbait duen eta emozioa eragingo duen beste batera». Trebetasuna ez omen da nahikoa, «plus» bat gehitu behar zaiola dio. Artearen hiru hankak, horrenbestez, ondo eginda egotea, hunkitzeko gai izatea eta objektu estetikoa justifikatzen duen pentsamendu bat izatea direla uste du.\nJavier Hernandez Landazabal 14 urterekin hasi zen pintore batekin trebatzen eta Gasteizko Arte Eskolan ere ordu asko eman zituen nerabezaroan, baina “artista” terminoa zerbait «oso sakratua» zela uste zuen. Arte Ederrak egin zituen gero, pintura adarrean, bere kasa. Gasteizen ikasi eta Bilbon azterketak egiten zituen. Bitartean irakasle ikasketak ere egin zituen; «badakizu, etxean gosez hilko zarela esaten dizute…». Sekula ez da irakaskuntzan aritu, baina, dioenez, ondo etorri zitzaion egiten duena azaltzeko orduan ikuspegi didaktikoa izateko. Bestetik, Arte Eskolan eskultura egiten zuen, eta karrera bukatu baino lehen, Agurainen pintura eskolak ematen hasi zen. Ilustrazioan ere jarduten zuen, kartelak, komikiak edo liburu azalak egiten, «bizirauteko». Besteak beste “Habe”, “Habeko Mik” eta “Aizu!” aldizkarietarako lan egin zuen, eta, noizik behin, “Eutsi”, “Resiste”, “Texturas”, “Parentesis” edo “TMEO” bertan ere, hala nola Pamiela argitaletxean. Eta horrela joan zen bere burua definitzen, artearen ikuspegi zabala atzemanda, pinturaren bideari heldu arte. Gainerakoari uko egin gabe, ordea: «Oteizak esan zuen behin eskultura ikasita, eskultorea izanda, ez zuela eskulturarik egin behar. Esan nahi dut zuk zerbait egiten ikasi duzunean, egiten ez baduzu ere, baduzula horren ernamuina, beharbada egunen batean berpiztuko dena».\nGasteizko zenbait gune publikotan ikusgai daude Hernandez Landazabalen eskulturak. Haren margolan batzuk, berriz, zenbait bilduma publikotan. Eta erakusketa gehiegi egin ez baditu ere, badira dozena batzuk 30 urtetik gorako ibilbidean haren lanak jaso dituztenak.\nKomikiaren bidez Antonio Altarriba idazle eta EHUko Frantses Literaturako katedraduna ezagutu zuen. Bere obrak erakutsi zizkion eta irudi haiei testua jartzea proposatu zion. Altarribak onartu egin zuen erronka eta lankidetza hartatik “Detective” komikia sortu zen. Bere koadroak bineta handi bat izan zitezkeela pentsatu zuen, bunbuilorik gabe, mezu inplizitua dutela, pasadizo bat edo istorio txiki bat kontatzen duten binetak direla.\nPintore hiperrealista gisa sailkatuta dago eta, berak dioenez, ia alferrik da horrelako katalogazioen aurka egitea. Baina ez dago ados. Pintore figuratibo baten koadroek normalean erosle baten horma batean bukatzen omen dute, funtzio apaingarria dute, eta Javierri «oso tristea» begitantzen zaio hori. Eroslearentzat koadroa «etxeko moketarekin ondo ematen duen zerbait baino gehiago izatea» nahi du berak, koadroaren jabeak edo bisitan doanak noizbehinka hura ikustean irakurketatxoren bat, keinu bat, zerbait ateratzea, irribarre bat besterik ez bada ere. Javierren lanak ikusita, irribarre bat baino gehiago ziurtatuta daukala esan daiteke. Ironia, umorea, kutsu surrealistako kontrasteak eta betiere hausnarketarako bidea baititu haren obrak. «Hiperrealismo historikoak bere momentuan, zuzen eta asmo onarekin, espresionismo abstraktuaren erabateko subjektibismoarekin apurtu nahi izan zuen, mihisera errealitate objektibo bat eramanez», dio, eta bere obrak itxuraz hiperrealismoarekin zerikusia duela eman lezakeela onartuta ere, argi du berak egiten duena ez dela hiperrealismoa. Ukaezina da haren teknika zorrotza, koadro bakoitzean egindako lan eskerga eta kalitatekoa, baina Hernandez Landazabal pintore narratzailea da, «plus» bat eransten duena: «Nik istorio edo kontakizun txiki bat eransten dut, eta, beraz, baita subjektibotasun puska bat ere».\nGasteizko alde zaharreko Extitxu tabernako horma batean badago Hernandez Landazabal eta Luis Eduardo Aute kantautorea elkarrekin agertzen diren argazki bat, Javierrek duela ia 30 urte egin zuen koadro bat tarteko hasitako harremanaren lekuko. Gutun bidezko harreman hura aspaldi eten zen, baina duela zenbait hilabete Aute Gasteizera agertu eta kontzertu txiki bat egin zuen Extitxu tabernan. Han, koadro haren kopia bat ikusi zuenean, Javier bertan zegoela jakin gabe, esan zuen koadro haren argazki handitu bat duela etxean, marko batean jarrita. Orduan, jendaurretik pintore gasteiztarra atera eta aspaldiko partez elkar agurtzeko aukera izan zuten.\nHernandez Landazabalen obraren gaineko informazioaren bila dabilenak haren sailkapena ere topatuko du katalogoetan. Baina sailkapen hori obrek berek egina omen da; «eurak antolatu dira beren kasa», dio Javierrek. Ez ditu koadroak sail baterako edo bestetarako pintatu, «koadro bakoitzak beste batera eramaten zaitu, eta denboraren joanean konturatzen zara badirela haien arteko zenbait lotura». Dioenez, beharbada azkenak lehenarekin lotura handiagoa du bigarrenak baino. Edonola ere, bloke edo sail guztietako elementuen artean ere bada konexiorik. «Kontu nolabait borgianoa da, beti istorio bera kontatuko balitz bezala». Izan ere, denen artean istorio bakarra osatzen dute, puzzle baten atalak balira bezala. Denak lotzen dituen lokarri nagusia artea bera da, artearen gaineko solasa, alegia: haren gaineko ikuspuntu historikoa, mugimenduak, pintoreak, musikariak... edo artearen elementuak, tresnak… «Baita ofizioak agerrarazten dizkizun zalantzak ere. Are gehiago esango nuke, existentziaren beraren gaineko zalantzak».\nHorretaz ari dela, ordenagailuan erretratu deskonposatu bat ageri zaio. «Lan honek ere, guztiek bezala, arteari egiten dio erreferentzia, kasu honetan zinemari», “Deconstructing Harry” filmari, hain zuzen, baina Harryren ordez, Sarri da erretratatua. Eta ondoren beste bat, Gasteizko ZAS kultur espazioan ikusgai dagoena. Marcos komandanteordea da, pipa ahoan. Koadroak Rene Magritten obra famatuaren izenburu bera du: “Ceçi n’est pas une pipe”.\n“Errealitate lauak” saileko lanak hiri-paisaiak dira, gehienetan narriatuta, denboraren joanaren arrastoa nabari dutenak. Beste sail bat “Pertsonaia anakronikoak” izenekoa da, aurpegi zurbilak eta antigoaleko jantziak elementu modernoekin harremanetan jartzen dituena. “Meta-artistika” artearen gaineko hausnarketa da, bai objektu artistikoaren gainekoa bai hura adierazteko moduaren gainekoa. Egia esan, «meta-artistika» sail guztietara hedatzen da, baina sail horrek biltzen du nabarmenen, eta Oteiza eta haren obra lan askotan agertzen zirela konturatu zenean, azpi-sail oteizarra ere osatu zuen. “Natura hiritarra” delako sailean, berriz, naturaren eta artifizioaren arteko elkarketak ditu aztergai, naturaren eta gizakiaren zibilizazioaren arteko orekaren hauskortasuna erakusteko asmoz. Azkenik, enkargu-lanak beste sail batean bildu zituen, ‘Tratua eta erretratua’ izenekoan, hain zuzen. Erretratua baino lehenagoko tratua prezioaren eta alderdi teknikoen gaineko akordioa da, baina baita tratabidea ere, pertsona ezagutzeko –haren keinuak antzemateko...–, «bestela, haren argazki baten kopia hutsa egingo nuke», dio. Merkatuaz galdetuta, bereizi egiten ditu arte espekulatzaile handien merkatua eta bera mugitu izan dena, oro har koadroa gustuko dutelako erosten dutenen merkatua. «Atseginagoa, gozamenerakoa, giza eskalakoa da».\nHernandez Landazabalek Martxoaren 3ko sarraskia oroitzen duen mural erraldoia zuzendu zuen Zaramagan, bederatzi solairuko eraikin baten adreiluzko horman. Veronica eta Christina Werckmeister IMVG Gasteizko mural-ibilbidearen arduradunek eskatu zioten horma-irudi ikaragarria zuzendu eta koordinatzeko, bai eta berak onartu ere, bere hiriko garai hura eta gertakari lazgarri haiek bizi izan baitzituen, eta mural apaingarritik aldentzen zen proiektua baitzen. Lehenik biktimen elkartekoen, Zaramagako bizilagunen, historialarien, artisten ideiak jaso eta koordinatu zituen, eta gero parte hartu zutenen lana zuzendu zuen. 30 lagun ziren, gehienek ez zuten margotzeko tekniken berri, eta, hortaz, horiei irakastea ere izan zen Javierren lana. Emaitza, inondik ere, ikusgarria.\nBada, badagoenez, zer miretsia Javier Hernandez Landazabalen obren aurrean, baita zer irakurria eta zer pentsatua ere. •


JAIZKIBEL BIZIRIK » Blog Archive » Pasaiako portua: ingurumen zaintza noizko? Hitzaldia Oreretan abenduaren 1ean\nErrenteria-Orereta Bizirik eta Eguzki Oarsoaldea talde ekologistek antolatua, “Pasaiako portua: ingurumen zaintza noizko?-Salud medioambiental: asignatura pendiente del puerto de Pasaia” hitzaldia eskainiko du abenduaren 1ean Jose Manuel Cortizo CCOO sindikatuko kide eta portuko langileak. 19.00etan izango da, Errenteriako Reina Aretoan.\nHitzaldiaren ondoren, eztabaidarako aukera ere izango da. Horrela bada, “Pasaiako kanpo kaia justifikatzeko erabiltzen dituzten gezurrak” aztergai izango direla adierazi dute antolatzaileek. “Pasaiako kanpo kaiaren sustatzaileak haren eraikuntza justifikatzen eta proiektu honek eskualdeko herritarren osasuna hobetzeko eta kaiaren biziberritzean izango lukeen eragina aldarrikatzen agortu nahi dituzte azken indarrak eta argudioak”, gaineratu dute.\n“Gipuzkoara aberastasuna, lanpostuen sorrera eta onura ekonomikoak ekarriko zituela esan ondoren, orain, osasuna eta badiaren biziberritzea dira gelditzen zaien azken argudioa”, aipatu dute. Abenduaren 1eko hitzaldi-eztabaidan “askoren ahotan dabiltzan gezur eta manipulazioak” atera nahi dituzte argitara.\n“Azkeneko hamarkadatan, ez Portuko Agintaritzak ez Portuko enpresek, ez dute inongo ekarpenik egin laneko osasun gaietan ezta kutsaduraren kontrako neurri edo lan baldintzak hobetzeko asmotan ere. Eta gaur egun egoerak berdin jarraitzen du; portuko praktika egokiak, prebentziorako koordinazio lanak edota lan eta ingurugiro segurtasun protokoloak ez dituzte martxan jarri. Ez dituzte beste portuetan hartu ohi dituzten neurriak martxan jarri: txatarra leku erdi itxietan deskargatzea, ikatza estaltzea, edota gai kutsakorrak leku eta modu egokian biltzea”, azpimarratu nahi izan dute egitasmoaren antolatzaileek.\nGai hauetan, Pasaiako portua portu atzeratu eta atzerakoia dela uste dute. “Neurri egoki eta benetakoak hartu beharrean (hemen eta orain egungo arazoak konponduko lituzketen neurriak), kanpo kaia justifikatu nahian dabiltza, eta honetan erabiltzen dituzte indarrak eta gure aurrekontuak, nahiz eta, aurrerapenaren izenean, Euskal Herriaren kontra egin daitekeen atentatu ekonomiko eta ekologiko handienetako bat izan”, azaldu dute.\nGaiak: Eguzki, hitzaldiak


Argiaren bonu soziala eta bonu termikoaHirukide | Hirukide\nAlbisteak | 03 April 2022\nGogora ekarri nahi dizuegu Espainiako Gobernuak ekainaren 30era arte luzatu dituela bonu sozial elektrikoko egungo zenbatekoak: % 60 kolektibo zaurgarrientzat eta % 70 zaurgarri larrientzat.\nGainera, Ministroen Kontseiluak joan den asteartean onartutako neurrien artean (hogei inguru), BGDSren onuradunentzako laguntza dago: aurrerantzean, Bonu Soziala zuzenean eskuratu ahal izango dute; hau da, Bizitzeko Gutxieneko Diru-sarreraren (BGDS) onuradun guztiak automatikoki bihurtuko dira bonu sozial elektriko eta termikoaren onuradun, Gobernuak Gerraren Inpaktuari Aurre Egiteko onartutako Plan Nazionalean jasotakoaren arabera.\nBestalde, Eusko Jaurlaritzak, edozein hornidura ordaintzeko arazoak izan ditzaketen pertsonak gogoan, Gizarte Larrialdietarako Laguntzen (GLL) partida handitu du: hemendik aurrera, familia bakoitzak 1.500 € jasoko ditu urtean kontzeptu honengatik, ez 900 €.\nHorrez gain, GURUTZE GORRIAren bitartez izapidetzen den pobrezia energetikoko partida bikoiztu egin da, eta laguntza ez GLLrik ez DSBErik jasotzen ez duten eta zailtasun ekonomiko larriak dituzten pertsonek eska dezakete.\nOHIKO GALDERAK ETA ZALANTZAK\nArgiaren Bonu Soziala Estatuko Gobernuak sortu zuen, 2009an, kolektiborik zaurgarrienetako herritarrak babesteko, besteak beste kide ugariko familiak.\nZein baldintza bete behar dira eskatzeko?\nOhiko etxebizitzan Kontsumitzaile Txikiarentzako Prezio Boluntarioa (KTPB) kontratatuta izatea (informazio gehiago hemen).\nEzarritako baldintza pertsonalak, familia-esparrukoak eta errentari dagozkionak betetzea (informazio gehiago hemen).\nZein enpresa merkaturatzailek finantzatzen dute Bonu Soziala?\nNola eskatu behar dut?\nEskaera telefonoz, posta elektronikoz, posta arruntez edo faxez egin behar zaio, zuzenean, aurreko taulan ikus daitezkeen erreferentziako merkaturatzaileetakoren bati, bonu soziala eskaintzeko eta finantzatzeko betebeharra baitute.\nKide ugariko familia bagara, Argiaren Bonu Soziala berritzeko betebeharra dugu?\nMartxoaren 29ko 6/2022 Errege Dekretuaren arabera, kide ugariko familiek ez dute bonu soziala berritu behar, kide ugariko familiaren titulua indarrean egon bitartean aplikatuko baita. Hala ere, enpresa merkaturatzaileak titulua iraungi baino bi hilabete lehenago jakinarazi behar du hobariari eusteko baldintzak berritu behar direla, hala balegokio.\nBonu Sozial Termikoa berogailuaren eta ur beroaren edo sukaldearen erabilerak kontsumitzaile zaurgarrienei sortutako gastu termikoak konpentsatzeko laguntza-programa da.\nOnuradun bakoitzeko laguntza ordainketa bakar batean ordainduko da urtero, faktura elektrikoa helbideratuta duten kontu korrontean.\nBonu honen onuradunak dira, inolako izapiderik edo eskaerarik egin behar izan gabe, aurreko urteko abenduaren 31n Bonu Sozial Elektrikoaren onuradun izandakoak, bai eta data hori baino lehen eskaera osoa aurkeztu zutenak ere, betiere aldeko ebazpena jaso bazuten.\n2019 eta 2020ko Bonu Sozial Termikoa\nNon erreklama dezaket 2019ko eta/edo 2020ko Gizarte Bonu Termikorako nire eskubidea, 2020an eta/edo 2021ean kobratu ez badut, hurrenez hurren?\nEz baduzue bonuari buruzko jakinarazpenik jaso eta haren onuradun izateko baldintzak betetzen badituzue, erreklamazioa Energia Politikako eta Meatzeetako Zuzendaritza Nagusira bidal dezakezue (Pº Castellana 160, 6ª planta. 28071 Madrid), eredu hau erabiliz eta 2019ko abenduko ordainagiri elektrikoa erantsita, non bonu elektrikoaren onuradun zinetela agertuko den, baita kontu-zenbakia ere.\nErreklamazioa bizi zareten lurraldeko Gobernu Ordezkariordetzan aurkeztu eta erregistratu beharko duzue, inolako kosturik gabe eta AURRETIKO HITZORDUA izanik:\nAraba: Olagibel, 1. Ordutegia: 09:00-17:30.\nGipuzkoa: Pio XII, 6. Ordutegia: 09:00-14:00.\nBizkaia: Elkano, 10. Ordutegia: 09:00-14:00 (Industria Saila, 1. solairua).\n2020ko Bonu Sozial Termikoa\nNon erreklama ditzaket 2020ko Bonu Sozial Termikoarekin lotutako kudeaketa-gaiak?\nErreklamazioa egiteko arrazoia kudeaketarekin lotuta baldin badago, hots, kontu-aldaketa edo heriotzagatiko titular-aldaketa egin nahi bada, ZUZENEAN zerbitzura jo behar da (AURRETIKO HITZORDUA izanik, online edo 945 01 90 00 telefono-zenbakira deituz eska daitekeena):\nOrdutegia 08:00etatik 19:30era da (abuztuan salbu: 08:00-14:30).\nBilbao: Kale Nagusia, 85\nDonostia: Andia kalea, 13\n2021ko Bonu Sozial Termikoa\nNoiz kobratuko dut 2021. urteari dagokion Bonu Sozial Termikoa?\nKobrantzaren kudeaketaz Eusko Jaurlaritzako Gizarte Zerbitzuen Zuzendaritza arduratzen bada ere, bonua izapidetzeko oraindik idazketa-prozesuan dagoen Estatuko dekretu bat onartu behar da; hortaz, oraindik hilabete batzuk itxaron beharko da izapide dadin.\nhttps://hirukide.com/eu/argiaren-bonu-soziala-eta-bonu-termikoa/https://hirukide.com/wp-content/uploads/2022/04/bono-social.jpghttps://hirukide.com/wp-content/uploads/2022/04/bono-social-300x300.jpg 2022-06-30T16:34:02+00:00 HirukideAlbisteak\nGogora ekarri nahi dizuegu Espainiako Gobernuak ekainaren 30era arte luzatu dituela bonu sozial elektrikoko egungo zenbatekoak: % 60 kolektibo zaurgarrientzat eta % 70 zaurgarri larrientzat. Gainera, Ministroen Kontseiluak joan den asteartean onartutako neurrien artean (hogei inguru), BGDSren onuradunentzako laguntza dago: aurrerantzean, Bonu Soziala zuzenean eskuratu ahal izango dute; hau da,...


Goierriko I. Erromeri bira larunbatean hasiko da Oiangun — dantzan.eus\nHemen zaude: Hasiera › Komunitatea › Amets Bide › Goierriko I. Erromeri bira larunbatean hasiko da Oiangun\nGoierriko I. Erromeri bira larunbatean hasiko da Oiangun\nGoierriko I. Errromeri bira\nErromeriek tradizio handia izan dute Euskal Herrian, baina urteek aurrera egin ahala indarra galdu dutela iruditzen zaigu. Halere, badira besteak beste Aizterrazu edota Zelatun bezelako lekuak, baita Goierrin, Urki eta Kizkitza ere, non, dantzak bizirik dirauen eta erromeri giroari gogotsu eusten dioten.\nHoriek erreferentzia hartuta, erromeriak berpizteko helburuz eta euskal kulturaren alde, Goierriko zenbait herri elkartu eta erromeri bira bat antolatu dugu bailaran.\nIrailean hasi eta Uztailera bitartean, hilabetean behin, eta txandan txandan, herriak aldatuz joango gara, herri guztietan gure dantzez gozatzeko aukera eskainiz. Horretarako, Goierriko trikitilariak izango ditugu lagun.\nDantzarako ohitura zaharrari bere bultzadatxoa emateaz gain, herri ezberdinen eta herritar ezberdinen arteko lotura sortuko ditugu. Gure herrietan ekintza ugari izaten ditugu, baina, eskualdera begirako ezer gutxi antolatu ohi da. Ekintza honekin, goierritartasunaren aldarria egin eta goierritarrei bailarako ikuspegia zabaldu nahi diegu.\nDantza bira hau dantza taldeez haratago bideratu nahi dugu. Alegia, gainerako herritarrek ere parte hartu dezaten saiakera berezi bat egingo dugu: bai dantzari berriei ikasitakoa plazaratzeko aukera emanez, baita aspaldian dantzan egin ez dutenei dantza pausoak gogoraraziz ere. Eta nola ez, dantza zale guztiak daude gonbidatuta.\nGarai batean bezala, plazan, batak bestearengandik ikasiko ditugu dantza pauso eta erritmo berriak.\nAurten, honako herrietan egitengo ditugu erromeriak:\nOrdizia eta Arriaran\nHau guztia aurrera eramateko, musikarien laguntza ezinbestekoa da eta horrerako, gure bailarako trikitilariak izango ditugu musika joz. Bide batez, esan dezagun tokian tokiko musikariei aukera bat ere eman nahi diegula oholtza gainean aritzeko: instrumentu eta adin ezberdinetakoen partehartzea sustatuko dugu bai ohotza gainean baita behean ere.\nBeraz, hemendik goierritar guztiei dei egin nahi diegu gure plazetako erromerien ohitura zaharra mantenduz, dantzara anima daitezen! Hilero, hemen ikusten duzuen kartelaren bitartez zein sare sozialetan, tokatzen den erromeriaren berri emango dugu. Beraz, adi ibili!\nLehenengo erromeria, larunbat honetan, hilak 27, arratsaldeko 18:30etan izango da Oiangun Xapre eta Furrielarekin. Zatoz dantzara!


Estraperloa, gabeziak arintzeko - Araba - Alea.eus\nEstraperloa, gabeziak arintzeko\nEstitxu Ugarte Lz. de Arkaute 2022-05-12 10:00\nAdineko bi bernedarri omenaldia egin diete, mendiaren alde batetik bestera ibili ziren guztien izenean. E.U.\nEstraperloaren bidea zeharkatu dute berriro ere Elvillarreko bizilagunek Bernedora joateko. Gerraosteko garaiak gogoratu dituzte, eta beharrak bultzatuta jarduera horretan aritu ziren adinekoak omendu dituzte.\nElvillarreko eta Bernedoko gazteen laguntzarekin, bi herrietako udalek lehenbiziko aldiz antolatu dute beharrak bultzatuta estraperloan aritu ziren herrikideak omentzeko eguna. Adineko jendeak Toloño mendilerroaren alde batetik bestera egiten zuen bidea gogora ekartzeko eguna, gainera, Elvillarreko eta Bernedoko bizilagunen arteko lehen adiskidetze topaketa bilakatu da.\nArabako Errioxa eta Arabako Mendialdea banatzen dituzten mendiak eta igarobideak mende luzez zeharkatu dituzte inguruko bi aldeetako bizilagunek, eta, gerra garaian eta gerraostean, batik bat oinarrizko jakiak lortzeko erabili dituzte frankismoak inposatutako zergak eta errazionamendua saihesteko.Bernedoko errotara garia eramaten zuten errioxarrek, zaldiz eta oinez, eta bueltarako hartzen zituzten irina eta patatak. Berdin egiten zuten Kripango, Guardiako eta Arabako Errioxako beste herrietakoek ere. Alta, mendiko zenbait pasabide Guardia Zibilaren kontrolpean zeuden, eta ezkutuan, herritarren zain zeuden. Oso arriskutsua zen bertatik igarotzea. "Basoan ezkutaturik zeuden guardia zibilak, eta jendeak eramaten zituen merkantziak ikuskatzen zituzten; isunak ere jartzeko gai ziren", azaldu du Elvillarreko ekitaldiaren antolaketan ibili den Toño Gainzarainek.\nBada, Elvillar eta Bernedo lotzen duen mendiko bidexka horietako bat erabili dute, iragan maiatzaren 7an, estraperloaren inguruko jardunaldiaren baitan egin duten zortzi bat kilometroko mendi martxan. Laurogei bat lagun animatu dira egun horretan Elvillarreko portuaren bidea egitera, oinez eta zaldiz. Ezer falta ez dadin, gainera, "guardia zibil" bikote bat ere agertu dira bidearen erdian. Ez dituzte, ordea, herritarrak jazarri, eta ikararen ordez txantxak nagusi izan dira. Lau orduko txangoaren ostean, eguerdian, iritsi dira errioxarrak Bernedora, eta orduan, mendiaren alde batetik bestera bidaia horiek egin zituzten adineko bi bernedarrei omenaldia egin diete.\nEkitaldian gogoratu dute estraperloan aritu ziren pertsonek beraien familiak aurrera ateratzeko borrokatu behar izan zutela, eta haien familien oinarrizko sostengua ziurtatzeko jo behar izan zutela estraperlora. "Bizitzeagatik borrokatu behar izan zuten, denbora asko ez dela. Gerra betean eta gerraostean, mendiak zeharkatzen zituzten etxekoei jaten emateko, gutxirekin asko egin behar izan zuten, adimena zorroztu behar izan zuten, eta mendiak igotzen zituztenean isilean egiten zuten, igarobideak kontrolatzen zituztenen arreta ez pizteko eta horien gorrotoa saihesteko ere".\nEmakumeek garai horietan jokatu zuzten papera ere nabarmendu dute Bernedon eginiko ekitaldian. Izan ere, inguru horretan estraperlista emakume gutxi ezagutu izan badira ere, funtsezkoak izan ziren emakumeak familiaren egunerokoa aurrera ateratzeko. "Agian ez zuten mendilerroa zeharkatzen, baina asko sufritu zuten, bikotearen zain, eta etxeko lan gogorrak aurrera eramateko".\nEguna behar bezala amaitzeko, herri bazkaria egin dute, eta 140 lagun bildu dira. Bernedoko alkate Ruben Martinezek azaldu duenez, hurrengo urtean, herrien arteko topaketa errepikatzeko asmoa dute, baina beste norabidean egingo dute; alegia, Bernedotik Elvillarrera joango dira antolatzen duten hurrengoan.\nMartinezek azpimarratu du, Elvillarreko zinegotziak eta alkatea izan direla estraperloaren inguruko egunaren sustatzaileak, eta asmoa 2019tik datorrela, nahiz eta pandemiarekin atzeratu behar izan duten."Bernedon lau edo bost lagun aritu ziren estraperloan. Haien historiak jaso nahi ditugu, eta txikitan aitonari entzun genizkion pasadizoak oroitu".\nEskualdeen arteko lotura garaiak\nToloñoko mendilerroak dozenaka pasabide ditu, eta, horiei esker, Arabako Mendialdea eta Arabako Errioxa eskualdeen arteko merkataritza eta komunikazioa posible izan da, baita Ebro ibarraren eta Kantauri aldeko haranen artean edo Mediterraneoaren eta Atlantikoaren artean ere. EHUko irakasle Francisco Gomez Diezek Toloñoko ekialdeko muturreko mendateen azterketa arkeologikoa egin du. "Batzuk lepo soilak dira; baina, igarobide altuenak ere gizakiek ibili eta aldatu dituzte igarotzeko errazagoak egiteko". Gaur egungo Rivas de Tereso (Urizaharra eta San Vicente de la Sonsierra artean), Herrera (Urizaharra eta Samaniego eta Leza artean) eta La Aldea (Bernedo eta Ekora artean) dira mendate horietako batzuk. XIX. mendean, diligentzietara egokitu baziren ere, XX. mendean automobilera moldatu behar izan zituzten. Hala ere, Recilla, Toro (Lagran eta Guardia artean) edo Villafria (Bernedo eta Kripan artean) mendi-bideak ez zituzten egokitu, mandoak eta zaldiak ibiltzeko erabili zituzten, eta gerraosteko estraperloaren amaieran abandonatu zituzten.\n"Portuak elkartzen zituen ibilbide baten parte zen Bernedo, Bilbo eta Donostia buru zituen Kantaurikoak Zaragozarekin, eta Mediterraneokoak Bartzelonako edo Valentziako portuekin, baina baita Penintsularen erdialdearekin ere. Ez da kasualitatea, beraz, Bernedotik doan ibilbideari aragoiarren, valentziarren eta gaztelarren bidea deitzea". Gainera, ardoaren merkataritza oso iraunkorra izan zen Arabako Mendialdeko eta Errioxako biztanleen artean, eta eskualde bakoitzaren gabeziak estaltzeko balio izan zuen. "Mendateek garrantzia handia dute; izan ere, mendaterik gabe, ez zuen zentzurik izango ardogintzaren laboreak, esportatzeko biderik ez zuelako; eta, era berean, monolaborantzak sortzen zituen gabeziak arintzeko, hornidurak jasotzeko bide nagusia baitziren".\nEstraperloaren bidearen memoria, aste honetako ALEAn\nErredakzioa mai 11 Araba\nJoan den asteburuan, Elvillarreko eta Bernedoko gazteen laguntzarekin, bi herrietako udalek lehenbiziko aldiz antolatu zuten beharrak bultzatuta es...


EH Bai Frantziako legebiltzarreko hauteskundeetara aurkeztuko da | Politika | Berria\nEH Bai Frantziako legebiltzarreko hauteskundeetara aurkeztuko da\nKideekin biltzar nagusia egin ondotik, koalizioa urteko erronkei begira da, eta barne gogoetak egiteko beharra azpimarratu du.\nEH Bai koalizioaren agerraldia, gaur, Baionan. Guillaume Fauveau Tamaina handiagoan ikusi\n2022ko urtarrilak 14 18:25\nEH Bai urteko erronkei begira jarri da, iragan abenduan kideekin egindako biltzar nagusian. Egindako ibilbidearen gogoetatik abiatuta, aurtengo eginbeharrak eztabaidatu zituzten orduan, eta horien berri eman dute gaur, Baionan egindako agerraldian. Iragarri dute, besteak beste, ekainean iragatekoak diren Frantziako legebiltzarreko hauteskundeetara aurkeztuko direla, Ipar Euskal Herriko barruti guztietan.\n«Hasi berri den urte honetan ere erronkak handiak izanen dira, bai Frantziako Estatuari begira, bai Ipar Euskal Herriari begira», segurtatu du Anita Lopepe EH Baiko bozeramaileak. Gogora ekarri du osasun krisiaren eraginez krisi soziala ere ate joka dagoela: «Krisiaren ondorioak pairatzen ditugu jadanik, eta ez dakigu noiz arte eta zertara eramanen gaituen». Hala, «justizia sozialaren» alde egiteko prest agertu da koalizioa.\nLopepek, bestalde, Frantziako lehendakaritzarako hauteskundeak izan ditu hizpide. EH Baik ez die boza kontsignarik emanen bere kide eta hautetsiei; «ez da gure jarduera politikorako eskala». Haatik, ekainaren 12 eta 19an iragatekoak diren Frantziako legebiltzarreko hauteskundeetara aurkeztuko da taldea, Ipar Euskal Herriko barruti guztietan. «Dugun egoeraren aurrean, ahalik eta hurbilen erabakitzea funtsezkoa da».\nEH Baik hamabost urte beteko ditu aurten. Izandako ibilbideaz hausnarketa prozesua egin dute kideek, eta Lopepek azaldu du barne gogoeta prozesu bat abiatu dutela. «Gauzak biziki fite aldatzen dira; mugimendu abertzale zaharra aldaketa horien guztien diapasoian ezarri behar da». Barne prozesuaz gain, «egunerokoari» erantzuteko ahaleginetan ere arituko direla segurtatu du, etxebizitzaren krisiari aurre egiteko, besteak beste.


Instagramen maketak | Sareko Sormenak\nEncarni Arcoya | | Eguneratua 31/03/2022 23:38 | Baliabideak\nBadaude sare sozialetarako proiektuak egin beharko dituzula. Adibidez, Instagram bat sortu. Zuri, diseinatzaile grafiko gisa, sormenak, hau da, irudiak egiteko eska diezazukezu. Eta ez da berdina hauen ikuspegi indibiduala eskaintzea Instagram maketa bat erabiltzea nahi den efektua lortzeko.\nEta hau erabiliz, Instagramen diseinua "kopiatu" dezakezu eta irudiak, logotipoa eta baita testua ere jarri dezakezu bezeroari aurkezteko, zure diseinuekin nola bukatuko den ideia bat izan dezan. Maketa horiek aurkitzen lagundu nahi dizugu?\n1 Zertarako dira Instagram-eko maketak?\n2 Instagramen maketa: hauek dira onenak\n2.1 Instagramen argitalpenen maketa\n2.2 Instagram istorio baterako txantiloia\n2.3 Argitaratu Instagramen maketa\n2.4 instagram txantiloia\n2.5 Instagram istorioak\n2.6 Instagram istorioa eta argitalpena\n2.8 Instagram profila mugikorrean\n2.9 Instagram mugikorraren maketa\n2.10 post maketa\n2.11 Hasiera Instagram Mockup\n2.12 Jarioa eta erabiltzaileen maketa\n2.13 Instagramen maketa osoa\nZertarako dira Instagram-eko maketak?\nAipatu dugunez, Instagram-eko maketa bat sare sozialaren irudikapena da pantaila ezberdinetan. Modu honetan, zure bezeroari sare ofizialean egindako diseinuak nola geratuko liratekeen ikus diezaiokezu.\nBaina ez du balio bezeroei inpresio hobea emateko soilik. Beste gauza batzuetarako ere balio dezake. Adibidez, formatu desberdinak sortzeko erabil ditzakezu eta marka irudiarekin bat datorren zein den ikusteko. Edo Instagramekin lotutako produktu zehatzak sortzeko ere.\nZure diseinuak sare sozialetan ezagutzera emateko ere erabil ditzakezu, egiten dituzun diseinuak eta sareetan nola duten itxura erakusten duen portafolio moduko bat. Horrela, irudi hobea ematen duzu, profesionalagoa, eta zure bezeroek bila dezaketenaren arabera.\nInstagramen maketa: hauek dira onenak\nSarean arakatzen aritu gara hemen uzteko interesgarrien iruditu zaizkigun Instagram txantiloiak. Batzuk ordainpekoak izango dira eta beste batzuk doakoak, beraz, begirada bat bota eta gehien gustatzen zaizkizunak gorde behar dituzu (edo zure lanerako baliagarriagoak izan daitezkeenak).\nInstagramen argitalpenen maketa\nIzenak dioen bezala, hemen argitalpen indibidual bat izango duzu eta bertan argitalpenaren ikuspegia izango da mugikor batean ikusiko balitz bezala. Hondoa gradientean dago sare sozialaren antzeko koloreekin.\nInstagram istorio baterako txantiloia\nHau ere banakako mezu batekoa da, baina argitalpen arrunta izan beharrean, istorio batekoa izango litzateke (dakizuenez, bertikalak direnak). Ikuspegi mugikorra ere izango duzu.\nArgitaratu Instagramen maketa\nBeste argitalpen bat, kasu honetan ere hondo uniforme batekin eta mugikorren estiloko ikuspegiarekin. Argitalpena eta marka irudia duen zirkulua alda ditzakezu.\nKasu honetan argitalpen baten txantiloia izan beharrean profilaz gozatu ahal izango duzu. Modu honetan, hainbat diseinu sor ditzakezu bezeroari bere profila sare sozialean nola izango litzatekeen ikusteko.\nSei edo bederatzi paneleko diseinu osoak ere sor ditzakezu horrela (oso originala dirudien diseinu orokorra sortuz). Adibidez, produktu berri bat iragartzeko 9 panelekin egindako hartz panda.\nKasu honetan, aurkezten dizugun Instagram-eko maketa honek 4 PSD ditu, zuretzako hobekien egin dezazun.\niPhone efektua du eta zure diseinuak pertsonaliza ditzakezu, edota kolorea alda dezakezu.\nAurkitzen duzu hemen.\nInstagram istorioa eta argitalpena\nNormalean, Instagramen argitaratzean, banakako argitalpena zein istorioa erabiltzen dira (batez ere azken honetan estekak jar ditzakezulako, eta bestean ezin).\nHori dela eta, enpresek askotan nahi dute bi argitalpenak erlazionatuta egotea, iragartzeko eta gero esan dezaketela istorioan esteka (esteka lortzeko modu bat.\nEta bien diseinuak aurkezteko, horrelakorik ez. Irudiekin karrusel bat ere egin dezakezu eta gero istorioarekin.\nEgia esan, ez duzu Instagram maketa bakar bat, sei ezberdineko paketea baizik, hobekien egokitzen dena erabil dezazun bezeroari erakusteko.\nKasu honetan PSDn dago eta hainbat aukera dituzu.\nInstagram profila mugikorrean\nErakutsi genizun Instagram txantiloia aurretik ordenagailuan ikustera zentratuta bazegoen, kasu honetan mugikorrean dugu eta horregatik bezeroari erakusteko ezin hobea izan daiteke.\nInstagram mugikorraren maketa\nNahi duzuna telefono osoa eta bertan argitalpen bat erakustea bada, hau izan daiteke bilatzen ari zaren maketa.\nMaketa PSD fitxategi batean dator, zure gustura pertsonaliza dezazun. Horrez gain, 3D ikonoak gehitzeko aukera ematen du.\nKasu honetan argitalpenen mosaiko bat da, zure gustura pertsonaliza dezakezuna. Erabiltzerakoan kontuz ibili arren, egiletza eman behar duzu.\nHasiera Instagram Mockup\nInstagram irekitzen duzunean, normalean mezu asko erakutsiko dizkizu. Beno, maketa hau zehatz-mehatz da, zure argitalpena lehenik agertzen den hasiera bat, aplikazioaren profil orokorrean nola dagoen ikus dezazun.\nJarioa eta erabiltzaileen maketa\nAurrekoaren antzera, fitxategi berean bi eredu dituzu. Alde batetik, jarioa izango duzu, hau da, aplikazioaren hasiera.\nBestetik, argitalpen independente batena. Beraz, bataren eta bestearen arteko eragina ikus dezakezu.\nInstagramen maketa osoa\nAmaitzeko, Instagram maketa osoa uzten dizugu, non argazki guztiak pertsonaliza ditzakezun bezeroei aplikazioaren fitxa bakoitzari 360eko bira bat emateko.\nIkusten duzunez, Instagramen txantiloi edo maketa asko daude erabil ditzakezun, eta Interneten aurkituko dituzun beste asko. Denbora pixka bat atera eta zer aurkitzen duzun ikusi besterik ez duzu behar. Canva, Freepik, Pixrl, etab bezalako tresna batzuk galdu gabe. Txantiloiak ere eskaintzen dizkizute. Gomendatzen al duzu Instagramerako erabiltzen duzun maketarik?\nArtikuluaren bide osoa: Sormena linean » Baliabideak » instagram maketa\nKaleak eta sareak euren mezuekin betetzen dituzten ilustrazio feministak


Errentaren kanpainak bidearen erdia egin du; dagoeneko 466.000 aitorpen aurkeztu dira - Área de prensa - Bizkaia.eus\nErrentaren kanpainak bidearen erdia egin du; dagoeneko 466.000 aitorpen aurkeztu dira\n2019(e)ko maiatzaren 31(a) 14:27\nPFEZaren likidazioei dagokienez, hirutik bi likidazio zergadunaren aldekoak dira, hau da, itzultzeko emaitza eman dute, eta guztira 312,4 milioi euro dira. Ordaintzeko emaitza eman duten aitorpenak 173,4 milioi euro dira.\nBizkaiko zergadunek PFEZaren 466.536 aitorpen aurkeztu dituzte 2018ko errenta-kanpainaren lehenengo hilabetean. Kanpaina maiatzaren 2an hasi zen. Orain arte likidatutako aitorpen guztietatik 309.384 aitorpenek (% 66) itzultzeko emaitza eman dute, eta guztira zergadunen aldeko 312,4 milioi euro dira. Ordaintzeko emaitza eman duten 157.152 likidazioek 173,9 milioi euro ekarriko dizkiote Foru Ogasunari.\nAurreko urteetan bezala, likidatutako errenta-aitorpen gehienak Foru Ogasunak berak egin ditu, eta proposamen gisa bidali dizkie zergadunei. Errenta Etxean edo Web Errenta gisa bidalitako proposamenetatik 329.161 eraman dira aurrera, hau da, aitorpen guztien % 71. Kasuen 18ari dagokionez, zergadunek eurek prestatu dute autolikidazioa, errentaren webgunean deskargatzeko eskuragarri dagoen laguntza-programa erabiliz; 77.053 webgunearen bidez aurkeztu dira, eta 7.692 aurrez aurre. Azkenik, finantza-erakundeek aitorpenak prestatzeko eskaintzen duten doako zerbitzua baliatuz 52.630 aitorpen aurkeztu dira, hau da, gaur arte aurkeztutako aitorpen guztien 11.\nLehen lau aste hauetan, 2018ko Errentaren kanpaina normaltasun osoz garatu da, eta iazko kanpainako aldi berean baino 20.000 aitorpen gehiago aurkeztu dira, hau da, 4,4 areagotu da. Halaber, nabarmendu beharra dago, aurten ere zergadun askok erabili dituztela errentaren gaineko zergaren likidazioa errazteko Bizkaiko Foru Ogasunak zergadunen esku jartzen dituen zerbitzuak. Horrez gain, arestian aipatutako Errenta Etxean eta Web Errenta zerbitzuen bidez onartutako proposamenez gain, errentaren telefonoan (94 608 3000) 131.700 dei hartu dira izapideak egiteko edo zergaren likidazioaren inguruko zalantzak argitzeko. Zerbitzu horretan lan egiten duten operadoreek 111.445 dei hartu dituzte, eta sistema automatikoaren bidez 20.255 dei hartu dira.\nOgasuneko bulegoetan aurrez aurreko 33.025 kontsulta eta izapide artatu dira gaur arte. Azkenik, errentaren webguneak 495.228 bisita jaso ditu. Zerbitzu horiek guztiek aktibo jarraituko dute ekainaren 28an errentaren kanpaina amaitzen den arte.


Hau jakinarazten da: Estatuko abokatuak –Estatuaren Administrazioaren ordezkaritza eginez– 1236/2006 administrazioarekiko auzi-errekurtsoa sustatu zuen Eusko Jaurlaritzaren honako bi agindu hauen aurka: 1.– Agindua, 2006ko martxoaren 31koa, Justizia, Lan eta Gizarte Segurantzako sailburuarena. Agindu honen bidez, laneko arriskuei aurrea hartzearen alorrean arau hauste oso larriengatik zehatu dituztenei herri-administrazioekin kontratuak egiteko debekua aitortu aurretik egin beharreko espedientea izapidetzeko jarraibideak ematen dira (2006ko ekainaren 7ko EHAA, 107. zk.). 2.– Agindua, 2006ko martxoaren 31koa, Justizia, Lan eta Gizarte Segurantzako sailburuarena, laneko arriskuei aurrea hartzearen alorrean ezartzen diren zehapen larri eta oso larriei publizitatea ematea zehazten duena (2006ko ekainaren 7ko EHAA, 107. zk.). Bada, Auzitegi Gorenak errekurtso horren gaineko epaia eman zuen 2011-12-9an, zeinak berretsi egiten baitzuen sala honetan 2008-09-16an emandakoa. Epai hori irmo bihurtu da, eta honako hau erabaki da bertan:\nA) Eusko Jaurlaritzako Justizia, Lan eta Gizarte Segurantzako sailburuaren 2006ko martxoaren 31ko Agindua, laneko arriskuei aurrea hartzearen alorrean arau hauste oso larriengatik zehatu dituztenei herri-administrazioekin kontratuak egiteko debekua aitortu aurretik egin beharreko espedientea izapidetzeko jarraibideak ematen dituena (2006ko ekainaren 7ko EHAA, 107. zk.), zuzenbidearen araberakoa dela deklaratzea, eta beraren aurka jarritako errekurtsoa ezestea.\nB) Justizia, Lan eta Gizarte Segurantzako sailburuaren 2006ko martxoaren 31ko Agindua, laneko arriskuei aurrea hartzearen alorrean ezartzen diren zehapen larri eta oso larriei publizitatea ematea zehazten duena (2006ko ekainaren 7ko EHAA, 107. zk.), zuzenbidearen araberakoa ez dela deklaratzea, eta ondorioz, baliogabetzea.\nEta denek jakin dezaten ematen da horren guztiaren berri, Administrazioarekiko Auzien Jurisdikzioa arautzen duen Legearen (AAJL) 107. artikuluan xedatutakoa betez.\nBilbao (Bizkaia), 2012ko otsailaren 2a.